text:
Lítla Dímun - lítil oyggj, stórur varði
Lítla Dímun skuldi verið búmerkið hjá nýggja ítróttinum - at ganga í fjøllunum. Tí hon er ikki bara okkara minsta oyggj - hon er eisini okkara størsti varði
Sjúrður Skaale
(Tala hildin á fólkafundi í Lítlu Dímun 8. juni 2017).
Tá eg sum smádrongur fór at vitja ommu og abba mín í Vági og vit sigldu suður við Smyrli hugsaði eg, at tað mátti vera lætt at vera stýrimaður tann túrin, tí har var ein varði at sigla eftir: Lítla Dímun.
Oyggin hevur jú skap sum ein varði, her hon stendur mitt í sjónum og vísir fólki veg norður og suður um fjørðin.
Lítla Dímun er ein stórur varði – men hon er ein lítil oyggj. Og hon vísir vegin millum aðrar smáar oyggjar.
Tá eg vaks til fór eg at miðja eftir øðrum varðum. Varðum sum førdu út í tann stóra heimin.
Tí líka so gott sum tað er at vitja ommu sína - líka so gott er tað at vitja fremmand støð og fólk. Serliga hjá okkum sum búgva so fjarskotin her úti, mitt í sjónum.
Tí vit kunnu hava lyndi til at blíva í so óttafull; í so fordómsfull. Tá vit fara út í heimin verður tað, sum vit ræddust áðrenn vit fóru, áhugavert og spennandi í staðin.
Og tá síggja vit eisini okkara egna land við nýggjum eygum. Vit læra bæði at virðismeta tað, sum í Føroyum er betri enn aðrastaðni - og at síggja vandan fyri at vit, sum longu búgva so fjart frá øðrum, avbyrgja okkum meira enn neyðugt.
Men treytin fyri at læra nakað sum helst tá vit ferðast, er, at vit geva okkum tíð. Tað má snúgva seg um annað enn at flyta seg langar teinar. Tí sum eitt arabiskt orðatak sigur: Sálin ferðast ikki skjótari enn ein kamelur. Tá vit bara súsa frá staði til stað – tá er sálin ikki við.
Tað er hvør sítt at flúgva til Danmarkar ella at flúgva um indiska havið – og so at rógva teinin, sum Ovi Joensen og Livar Nysted gjørdu.
Tað kann ikki samanberast at fara við tyrlu úr Sumba til Fugloyar – og so at renna og svimja, sum Sigurd Lamhauge gjørdi.
Sum oftast mugu vit skunda okkum – men skulu vit síggja og læra, mugu vit geva okkum stundir. Og tað er eisini galdandi, tá vit ferðast í okkara egna landi.
Gáa meira um okkara egna
At vitja aðrastaðni víðkar sjónarringin - men útgangsstøðið má vera, at vit kenna okkara egna. Tað er okkurt galið, tá føroyingar hava vitjað allar heimsins attraktiónir, men ikki hava verið í Nólsoy.
Í flogfarinum ein dagin møtti eg einum dana, sum hvørt ár fór ein túr til Føroya - tí, sum hann segði: "Summarið er ikki komið inn í meg fyrr enn eg havi gingið verðins vakrasta túr: Úr Tjørnuvík, gjøgnum Sjeyndir og upp á Mýling. Tá eg havi verið tann túrin, er vetrardustið vaskað úr sálini".
Tað var kortini eitt, hesin danin undraðist á, tá hann var í Føroyum: Hann møtti næstan aldrin einum føroyingi, sum hevði gingið sama túr.
Men teir gerast støðugt fleiri. Vit eru farin at gáa meira um okkara egna. Føryingar stíla ikki bara móti Kastrup Lufthavn og øðrum varðum sum føra út í heim, tá nakrir frídagar eru – vit stíla eisini eftir varðum, sum føra inn í okkara egna land.
Hvønn frídag leggja nógv fólk leiðina niðan um bøgarðarnar, har tey fót fyri fót ganga seg inn í ta ríkidømi, sum vit búgva mitt í.
Hví? Tí fjallaluft er frískligari enn tann, vit draga í okkum niðri á sløttum. Tí tá eyguni sleppa at líta yvir himmal, oyggjar og hav frá einum fjallatindi, drekka tey sjónina í seg, sum turrur sandur drekkur vatn. Tí at eta eina flís við skerpikjøti eftir at hava gingið yvir um ein bratta eftir einum mjáum rákarlag - tað er betri enn at eta á Koks.
Lítla Dímun sum búmerki
Tað er so modernað at hava búmerki – og eg fari at loyva mær at skjóta upp her í dag, at hendan nýggja gongurørslan í Føroyum fær sær Lítlu Dímun sum búmerki.
Fyri tað fyrsta tí Lítla Dímun hevur skap sum teir varðar, ið forfedrarnir gingu eftir millum bygdir.
Fyri tað næsta tí hon sjálv er ein varði, sum vísir vegin millum oyggjar.
Fyri tað triðja tí fólk sum ganga í fjøllunum skjótt sanna, at túrarnir kunnu vera langir í upplivingum, hóast teir eru stuttir í kilometrum. At ganga uppá fjøll er ikki bara gott fyri okkara kropsligu heilsu. At vit eru farin at gáa meira um okkara náttúru er eisini gott fyri okkara tjóðskaparliga tilvit. Og okkara minsta oyggj - Lítla Dímun - minnir okkum júst á hetta: at tað stóra ofta finst í tí smáa.
“ Hví droymir tú heldur um fjarskotin lond / enn síggja tað vakra, sum er í nánd?“ spyr skaldið. Og lata vit eyguni upp síggja vit tað privilegium tað er, at vit í Føroyum altíð, eftir einum hálvum tíma, kunna standa mitt í Guds fríu, óspiltu náttúru.
Gruggið fellur á botn
Fyri tað fjórða er Lítla Dímun tann minst vitjaða oyggin, og tað minnir okkum á, hvussu nógvar ógingnar føroyskar gøtur tey flestu okkara hava til góðar og hvussu nógv í okkara landi bara bíðar eftir, at vit geva tí ans.
Fyri tað fimta er oyggin óbygd. Tað minnir okkum á tann friðin, sum valdar omanfyri bøgarðarnar. Tey, sum leita niðan í fjøllini at uppliva tað stórsligna, tað dramatiska og tað vakra – tey skilja skjótt, at ferðin ikki bara er útvortis. Tá vit róliga, fót fyri fót ganga inn í landið – tá ganga vit eisini inn í okkum sjálv.
Fjøllini hava staðið síðan tíðarinnar morgun og fara at standa túsund ár aftaná at moldin hevur gloypt okkum, sum nú eru uppi á døgum. Tá vit eru í hæddunum og hyggja niður yvir bygdirnar og býirnar har vit dagliga ganga í meldrinum, tá er tað sum um, at vit síggja okkara egna lív í frásjón.
Gruggið, sum hópar seg upp tá sinnið verður saksað sundur av tíðindum og telefonum og facebook og sussi og møsni - tað líkasum fellur á botn, tá vit koma niðanfrá. Høvdið verður reint og klárt sum vatnið úr keldunum, sum vit liggja fram eftir rommum og drekka úr. Vit skilja hvat hevur virði og hvat er spill av lívi.
Vit hugsa snøgt sagt greiðari. Sum ein íðin loysingarmaður segði við meg á einum fjallatúri: Skulu Føroyar loysa, má avgerðin takast omanfyri 500 metrar. Niðri á sløttum er for nógv fjas.
Vørðumaðurin
Fyri tað sætta er Lítla Dímun so nær - og tó so fjar. Vit sigla øll framvið hesi oynni viðhvørt - men tey fægstu hava staðið her, sum vit nú standa.
Vit eru nær við onnur - men langt frá teimum.
Hetta var orsøkin til, at Heðin Brú pallsetti stuttsøguna Einsamallur í Lítlu Dímun her úti.
Í søguni dettur høvuðspersónurin - ein listamaður – oman. Hann yvirlivir, men missir vitið. Hinir hvalbingarnir finna hann ikki aftur, halda hann vera deyðan, og fara suður aftur. Teir syrgja. Men tá maðurin raknar við aftur - einsamallur í Lítlu Dímun - er hann sum í himmiríki.
Helst skrivar Heðin Brú um seg sjálvan tá hann sigur um listamannin, at hann altíð hevði verið undir eftirliti í heimbygdini, har hann bleiv happaður fyri sína trá eftir at skapa list. Ónyttu høvdu tey kallað hann. Ørvitisknokk og trøllaskort.
Heðin Brú fann sjálvur tann frið honum tørvaði til djúphugsan og íblástur tá hann í arbeiðsørindum gekk millum bygdir, og her – einsamallan í Lítlu Dímun – letur hann listamannin finna tað, honum longdist eftir:
“Hann (...) kendi tað lívslanga trýstið níva á. Túsund ferðir – hevði hann tagt, bitið í seg, boygt høvdið (...). Nústani, sum hann gekk her og á fyrsta sinni óátalað kundi vera sær, kom hetta fram fyri hann, sum tann ósjón tað var. Tá kom varsjónin til hansara, eggjandi, loysandi og gav øllum, sum sperdist í sinninum, mannagongd, útveg – í neyðsøgdum orðum, óróptum neyðarrópum”.
"(...) Men nú var vunnið. Neyðarrópini vóru rópt, umskapt til orð og ørindalag (...). Henda morgunin, hann var liðugur, fór hann oman fyri rokatromina eystan fyri hellið og setti seg. Skaparglaður, lúgvaður og ovvekraður sovnaði hann, sum hann sat í góðveðrinum.”
Í søguni er Lítla Dímun ein ímynd av hesum at fáa frið at vera tann, mann er. Og tað er ein góður varði at ganga eftir - eisini hjá okkum, sum ikki eru so øgiliga listarlig. Tá Kálvur í Feðgum á Ferð varð sendur ørindi til Seyrvágs, gjørdi hann seg bringubreiðan, setti albogarnar úr sær og ginaði avstað. Hann helt tað vera so stuttligt at vera einsamallur, tí tá kundi hann gera sum hann vildi - ropa, pissa og alt sovorði.
Omanfyri garðarnar eru vit, sum vit eru, og gera vit, sum vit vilja. Tíbetur eru vit ymisk. Summi yrkja; onnur ropa...
Mín himin á jørð
Í Saga Hvalbøar hjá Viderø greiðir Niels Jacob í Garsini frá tíðini tá tað at vinna føðina var eitt konstant stríð – men eisini eitt ævintýr, har stórfingin vakurleiki og hættisligir vandar altíð gingu hond í hond.
Men eitt stað bar av øllum. Og tað var oyggin, vit standa á. Um hana sigur Niels Jacob: “Lítla Dímun var mín himin á jørð. Nú eg við deyðans gátt lá á sjúkrahúsinum, hugsaði eg við mær: hevði tað nú verið sum í gamlar dagar, tá ið eg lá úti í hellinum í Lítlu Dímun.”
Tann ímyndaði Vørðumaðurin hjá Heðini Brú og tann veruligi Niels Jacob, sum Viderø sigur frá, teir lógu í sama helli – her í oynni. Og ta sælu teir funnu her, kunnu øll finna, sum fara út um garðarnar. Tá lærir frástøðan okkum tað truplasta kynstrið: At skilja munin millum tað, sum hevur týdning, og tað, sum ikki hevur týdning. Tað, sum vit skulu brúka tíð uppá, og tað, vit skulu lata fara.
Sporturin
Sportur kemur í alt, og tað at leita upp í hæddirnar er nú eitt slag av ítróttargrein.
Fólk seta sær fyri at vitja 10 tey hægstu fjøllini. Síðani er málið at náa topp 50, og so topp 100. Í 2012 kundi Árni Jakobsen seta krúnuna á verkið, tá hann sum tann fyrsti nakrantíð fekk tað síðsta av øllum Føroya 340 fjøllum undir føturnar. Síðani eru ikki færri enn 32 onnur komin uppí hendan exclusiva - 340-klubban.
Men tað avgerandi - bæði hjá hesum tvíbeintu fjallageitunum og øllum øðrum – er ikki at koma fyrst og vinna. Tað týdningarmikla er tann kropsliga og mentala heilsan tað gevur, saman ella hvør sær at drekka landið í seg.
Tey, sum føra ann í hesum ítrótti, eru kortini fyrimyndir. Og tann størsta mann vera jarnmaðurin úr Klaksvík, Pól Sundskarð, sum ikki bara kennir landið betur enn nakar, men sum eisini við heimasíðuni hiking.fo hevur givið okkum øllum atgongd til sína vitan.
Tey gomlu leitaðu eftir varðum - nú kunnu vit øll hava hundraðtals digitalar varðar frá Pól Sundskarð lummanum.
Soleiðis broytist alt - uttan fjøllini sjálv. So um vit nýta gamlar varðar ella hiking.fo, so er vert at lurta eftir gomlu áheitanin frá Mikkjali á Ryggi:
"Kom upp á fjallatind, lít yvir Føroyalandið! So undurføgur mynd! Her lyftist upp vár andi."


c: text/html

text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Ruddingardagur 19. juni 2010
18.06.2010
28. juni vitja kongshjúnini Vestmanna, og 3. juli verður Fjarðastevna. Í tí sambandi skipar Vestmanna Kommuna fyri ruddingardegi leygardagin 19. juni.
Ætlanin er at rudda fram við vegunum í allari bygdini, frá Stígnum, inn á Fjørð og inn á Leitið, frá keiøkinum og niðan í Miðalsbrekku.
Børnini í Gjáarlon og í Látipípuni fara ein av komandi døgunum at rudda uppi í Vestri og inn eftir Gamla vegi.
Ruddingardagurin byrjar við morgunmati uttanfyri Miðhøllina kl 9.30, har ið øll tey uppmøttu verða býtt upp í bólkar.
Kl. 10 verður farið at rudda, og ruddað verður til kl. 13, tá ið frukt og okkurt drekkandi verður at fáa á Reyða Torgi.
Vestmanna Kommuna vónar, at borgararnir møta fjølmentir til ruddingardag, so bygdin kann gerast enn vakrari, nú summargestirnir fara at koma til bygdina.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)

robotstxt: allowed

filter: keep


text:
Løgfrøðingur til Fiskimálaráðið
Søkt verður eftir einum løgfrøðingi til Fiskimálaráðið.
Høvðusuppgávur
- At menna og dagføra tær lógir og kunngerðir, ið stjórnarráðið umsitur, serliga lógarøki innan fiskivinnu, landbúnað og tilbúgving
- At standa fyri løgfrøðiligari ráðgeving í síni heild
- At standa fyri kæruviðgerð, málsviðgerð og rættarmálum
- At tryggja og menna fyrisitingarligar mannagongdir
- At luttaka í ymsum arbeiðsbólkum innanhýsis í stjórnarráðnum, eins og í innlendis- og altjóða samstarvi
Almenn førleikakrøv
- Kandidatprógv í løgfrøði frá lærdum háskúla ella útbúgving, ið kann javnsetast við hetta.
Eisini er tað av týdningi, at løgfrøðingurin hevur
- Áhuga fyri samfelagsviðurskiftum og evni at síggja virkisøkið í síni heild, men eisini megnar at fara í smálutir, tá ávísar arbeiðsuppgávur krevja tað.
- Góð evni at samskifta í talu og skrift á føroyskum, norðurlendskum og enskum fyri leikum og lærdum.
Tað er ein fyrimunur, um tann setti hevur starvsroyndir innan virkisøki hjá Fiskimálaráðnum ella almennari umsiting, men vit heita eisini á óroynd um at søkja.
Setanartreytir
Starvið eru fulltíðarstørv og verður flokkað eftir sáttmála millum Fíggjarmálaráðið og Búskapar- og løgfrøðingafelagið (BLF). Starvið verður lønt eftir, hvørjar royndir og útbúgving, tann setti hevur. Setanarøkið fevnir um Fiskimálaráðið og stovnar undir tí, umframt hini stjórnarráðini.
Umsókn
Umsókn við upplýsingum um prógv, royndir og møguligum viðmæli skal sendast til Fiskimálaráðið, Postrúm 347, FO-110 Tórshavn, ella við telduposti til fisk@fisk.fo í seinasta lagi 22. mai 2018.
Nærri upplýsingar um starvið kunnu fáast frá Andras Kristiansen, deildarstjóra á telefon 553 241 ella senda teldupost til fisk@fisk.fo
· · · · ·
Fiskimálaráðið er eitt av átta stjórnarráðum í landsfyrisitingini, ið veitir landsstýrinum ráð, tryggjar haldgott grundarlag og ger hugskot til veruleika. Í Fiskimálaráðnum starvast 16 starvsfólk. Umsitingarøkið fevnir um fiskivinnumál, fiskiveiðieftirlit, fiskirannsóknir og –gransking, inntøkutrygd fiskimanna, hvalamál, búnaðarmál, bjarging, tilbúgving og trygd.


text:
Michael Buble streymar úr mínum nýggju studio hátalarum, hansara rødd hevur tað við at rúnarbinda meg, hann er stóru sangari og ikki minni undirhaldari.
Eg royni at finna mær íblástur, uttan rættuliga at vita til hvat. Ljóðar sum ein ómøgulig støða. Men tað eru løtur sum júst hesar, sum skulu til við hvørt.
Fyri tveimum vikum síðani vóru eg og Jórun í Ísland i saman við babba. Eg hevði Tórfrið við og Jórun hevði dóttir sína Mikalu við. Ein mini vikuskiftisferia.
Babba vildi so gjarna vitja aftur á staði har hann byrjaði sítt nýggja lív, nú fyri skjótt 30 árum síðani.
Í januar 1986 valdi babba at taka av møguleikanum at fara til avvenjingar fyri rúsdrekka misnýtslu. Hann fór í viðgerð á viðgerðarheiminum Vón í Reykjavík, sum tá lá í Bárugøtu 11. Aftaná 5 vikur í viðgerð, kom mamma til Íslands og tey byrja teirra nýggja lív saman.
Babba sigur sjálvur hann ongantíð hevur tosta eftir brennivíni síðani. Í januar komandi ár eru tað 30 ár síðani hansara nýggja lív byrjaði.
Tað var sera stuttligt hjá babba at síggja staði aftur, sum í dag er eitt nýmótans gistingarhús, og kallast Hotel Hilda. Gentan sum bjóðaði okkum vælkomin inn at síggja húsi, var frá Portugal, sera fyrikomandi ung kvinna. Vit greiddu henni frá hví vit ynsktu at vitja hetta húsi. Hon kendi einki til at staði einaferð hevði virkað sum viðgerðarheim fyri rúsdrekka misnýtarar. Tá ið vit søgdu henni at hetta var í 1986, sigur hon smílandi, at tá var hon ikki fødd, so tað var kanska ikki so løgi.
Vit takkaða fyri hennara vælvild, og lovaðu hálvavegna at næstu ferð vit vitjaðu Reykjavík so var tað á Hotel Hilda vit skuldu gista. Ja, hví ikki.
Babba var ein av teimum seinastu, sum var í Íslandi í viðgerð fyri rúsdrekkamisnýtslu. Í 1986 var viðgerðarheimi Heilbrigdi sett á stovn, og nú var nemmari og bíligari hjá fleiri føroyingum at fáa viðgerð fyri rúsdrekka misnýtslu.
Nú nærkast midnátt, og Buble syngir nú Hold On, ein sera vakur sangur, sum veruliga rørir mínar hjartastreingir, ikki frítt hann minnur meg á mammu og babba og teirra nýggja lív.
Góða nátt.


text:
Tað stuttu tíð eg sat á Fólkatingið, var tíðuligt, at har sat man ikki bara millum 7-10 onnur fullveldisfólk, sum vanligt var í Løgtinginum. Nei, har vóru ikki færri enn 176 onnur fullveldisfólk (Og so Edmund og Lars Emil). Hesi mongu fullveldisfólkini høvdu sum sína primeru uppgávu at verja tað fullveldi tey vórðu vald til at verja. Dittaðu tey sær at arbeiða ímóti fullveldinum, kundu tey vænta dóm og í ringasta føri enda í fongsli í fleiri áratíggju. Hetta var heilt øvugt av tí, sum eg var von við heima í Føroyum. Arbeiðir tú ímóti fullveldinum í Føroyum kanst tú rokna við at fáa ein riddarakross.
Nú fólkatingsval nærkast kappast flokkar – sum í síni vøggu vóru sjálvsstýrisflokkar – um at siga, at vit mugu hava eina sjálvsstýrisrødd á Danating! Hetta er gleðiligt. Eisini tí, at ein sjálvstýrisrødd er einasta rødd sum danir og danska Fólkatingið hevur virðing fyri.
Gott nokk gevur danska maktin sambandsumboðum rósir og herðaklapp og enntá góðar nevndarsessir. Tað er jú tað einasta, sum loysir seg taktiskt. Men tað eru sjálvsstýrisrøddirnar, sum tey virða, og sum tey lurta eftir og skilja og enntá eru samd við.
Latum okkum tí vóna, at vit fáa tvær sjálvsstýrisrøddir á Danating. Sjálvstýrirrøddir, sum veruliga meina tað. Sum ikki broyta orðaval og kós, nú valið nærkast, men sum eru sjálvsstýrisrøddir alt valskeiðið.
Annita á Fríðriksmørk


text:
Reglugerð um mál millum aðrar partar
§ 1 Heimild og endamál
1. Nevndin fyri fasta gerðarætt hevur á fundi gjørt og samtykt hesa reglugerð við heimild í § 13 í sáttmála um fasta gerðarrætt.
2. Reglugerðin hevur til endamáls at loyva øðrum enn sáttmálapørtum at brúka fasta gerðarrætt og skipa mannagongdir og gjøld í hesum sambandi.
3. Reglugerðin er gjørd eftir at gerðarrættarformaðurin, og viðkomandi myndugleikar eru hoyrdir.
§ 2 Aðrir partar, góðkenning og samband við sáttmálapartar hjá FG
1. Aðrir partar kunnu søkja um at brúka fasta gerðarrætt.
2. Partar, ið gera felags sáttmálar kunnu søkja um loyvi at velja fasta gerðarrætt at viðgera trætumál. Nevndin skal tá taka støðu til og góðtaka viðkomandi áseting.
3. Partar, ið gera einstaklingasáttmálar kunnu somuleiðis søkja um at brúka fasta gerðarrætt.
4. Partar kunnu eisini velja at brúka fasta gerðarrætt í einstøkum málum; tá skulu bæði nevnd og gerðarrættarformaður góðtaka avtaluna.
5. Avtalur eftir (1) – (4) mugu ikki stríða ímóti felags sáttmálum hjá pørtunum í fasta gerðarrætti. Nevndarumboð fyri viðkomandi fakbólkar hava sýtingarrætt í hesum málum.
§ 3 Mál latin fasta gerðarrætti
1. Tá ið mál sambært góðkenning eftir § 2 verða latin fasta gerðarrætti skulu ásetingarnar 5-6 og 8-13 í sáttmálanum um fasta gerðarrætt og ásetingar í reglugerð um mannagongdir hjá fasta gerðarrætti nýtast samsvarandi.
2. Frávik frá teimum í (1) nevndu ásetingum skulu serliga góðkennast eftir § 2.
§ 4 Gjøld
1. Kærandi partur skal gjalda kr. 5.000, tá kærurit verður latið inn.
2. Fasti gerðarrættur ger upp kostnaðin av samsýningum og øðrum beinleiðis útreiðslum í hvørjum máli, eisini tá ið mál enda við semju ella verða tikin aftur, og býtur hann millum partanna at gjalda innan tvær vikur eftir uppgerð saman við gjaldinum eftir (3).
3. Álagt verður umframt beinleiðis kostnaðin hvørjum parti umsitingargjald svarandi til 20 % av uppgerðini eftir (2), tó í minsta lagi kr. 10.000 í part.
4. Í serligum førum kann úttikni gerðarrætturin í úrskurðinum áleggja parti at gjalda útreiðslur hjá mótparti.
§ 5 Gildi
1. Henda reglugerð kemur í gildi 1. januar 2008.
2. Reglugerðin skal endurskoðast í minsta lagi annaðhvørt ár.


text:
Sunnukvøldið 23.jan var ein forkunnug sending í Sjónvarpi Føroya við trimum føroyskum stuttfilmum frá 2009 og 2010. Filmur er lutfalsliga nýggj list í Føroyum og sæð burtur frá vegarum sum Katrini Ottarsdóttir tykist lyndið vera til, at føroyingarnir við áhuga til at gera film fyri tað mesta eru ung fólk. Leikstjórarnir til teir tríggjar stuttfilmarnar, ið vórðu sýndir í sjónvarpinum, eru eisini lutfalsliga ungír, men filmarnir vístu, at tann yngsti í grundini tykist vera tann mest listarliga búni av teimum trimum leikstjórunum.
Filmsverturin, Heini í Skorini byrjaði sendingina við at presentera filmarnar og fyrsti filmur var Sigarett hjá Heiðrik á Heygum. Hesin filmurin frá 2010 hevur eina ómetaliga sjarmerandi byrjan við einum herligum, kvikum monologi, ið er vendur út móti áskoðaranum, sum í tempo og áræði minnir eitt sindur um byrjanarsenuna í Trainspotting: "Kennir tú handan har filmin Groundhog Day við Bill Murray, hatta við at hann vaknar umaftur og umaftur til sama dag, -ja soleiðis er mítt lív. Eg trúgvi tað er soleiðis fyri tey flestu her í Føroyum, men tey flestu eru ókey við tí..".
Sjálvslýsingin er herlig, ung, ironisk og karikerað og tá teir báðir ovurestetisku og forkelaðu
verðinsmenninir, systkinabørnini Heiðrik og Brynjolfur sita uppi í heimsins ljótasta stadionøki í Gundadali í Havn og bitscha yvir taparaføroyar meðan teir hyggja at nøkrum fótbóltspælarum, sum spæla bólt aftur og fram og fram og aftur, so er tað stuttligt og kanska er tað eitt sindur for stuttligt. Sama er galdandi fyri symbolikkin við sigarettini og patetiska og studentikosa álvarsemið, ið merkir endan á filminum og hetta loyvi eg mær bert at siga, tí hetta ikki er fyrsti filmurin, eg havi sæð hjá hesum leikstjóranum og eg veit hvussu væl Heiðrik dugir. Eg havi eisini varhugan av, at gávaði fjøllistamaðurin neyvan er heilt ónøgdur við patetiska predikatið
Passasjeren snýr seg um unga mannin, Erik, sum er hýruvognsførari. Tað gjøgnumgangandi eksistentiella faðir-sonur temaið tónar gjøgnum spakmælta filmin heilt frá byrjanini við feðgunum báðum á baksetrinum, sum í góðum hýri eru á veg til Danmarkar at ferðast og sum hýruvognsførarin eygleiðir við sorgblídni í bilspeglinum. Tó at hesin filmurin ger ómetaliga lítið burtur úr sær, krýpur hann heilt inn undir húðina á áskoðaranum sum tað lítla 9 minuttirs meistaraverkið hann er. Lagnutunga lýsingin av svikna unga manninum, sum ikki er førur fyri at fyrigeva, er ómetaliga rørandi uttan at hon á nakran hátt roynir at vera tað. Lýsingin er realistisk, saklig, næstan yvir í tað turrisliga, men melankolska huglagið og einfalda symbolmálið eru ómetaliga sigandi. Søgan er einføld, men djúp og einki tykist vera til yvirs í filminum. Ein rimagarður er t.d. umframt sín prosaiska stakitt-leiklut eisini ítøkilig mynd uppá skilnað og frástøðu, sum ikki er vinnandi á. Passasjeren er einfaldur, kristalklárur og eins djúpur og hann er stuttur og komprimeraður. Eitt prismublunk av óundansleppandi sorg, ið verður borið uppi av undirfagra, tóma landslagnum í Lofoten og vakra, melankolska tónleikinum hjá Rasmusi Rasmussen. Sakaris Fríði Stórá er millum okkara mest vóngevandi ungu listafólk og tí fer hann ongantíð ov skjótt í holtur við ein film aftrat.
Um hesir tríggir stuttfilmarnir eru stuttir, so gera teir vart við, Føroyar hava fingið eina filmslist. Nú mugu vit vera blíð við tann nýkomna gestin, sum vissuliga fer at ríka um ta føroysku listina og gera hana enn fjølbroyttari.
(KP)


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vísindavøka á ferð - fyrilestrar á Fiskivinnuskúlanum
12.09.2016
Aftur í ár skipa Granskingarráðið og granskingarstovnarnir fyri Vísindavøku.
Á øðrum sinni fara vit at skipa fyri Vísindavøku á ferð. Vit hava boðið stovnum, fyritøkum, skúlum, feløgum o.ø. at bíleggja ein granskara at koma at halda fyrilestur uttan kostnað.Fleiri enn 50 fyrilestrar verða kring alt landið.
Sjálv Vísindavøkan verður fríggjadagin 30. september í Perluni og Reinsarínum. Endamálið er at kveikja áhugan fyri gransking og vísa, hvat fyri ferst á granskingarøkinum.
Nógv spennandi tiltøk verða til allar sansir. Framsýningar, stuttar framløgur um ymisk evni, spurnakappingar og samvirkin tiltøk, har tey vitjandi sleppa at síggja, nerta við, spyrja og hoyra um gransking. Í ár verða æll hesi tiltøk skipað kring frumevnini luft, jørð, eld og vatn.
Vísindavøkan er opin fyri øll, tó at tað krevst tilmelding til fyrilestrarnar fyrrapartin, sum serliga eru ætlaðir miðnamsskúlanæmingum.
Tiltøkini verða frá kl. 8 á morgni og til kl. 15.00, tá tað verður steðgur. Byrjað verður aftur kl. 17.30 og hildið verður fram til á leið kl.22.30
Øll tiltøk eru ókeypis.
Fyrilestrar á Fiskivinnuskúlanum:
Fyiskivinnuskúlin hevur fingið nakrar fyrilestrar í samband við "Vísindvøkuna á ferð 2016" (Meir fæst at vita um tiltakið á www.gransking.fo). Fyrilestrarnir verða hildnir í Auditorium á Fiskivinnuskúlanum.
Fyrilestrarnir eru hesir:
22. september
8.45 Fiskivinnuskúlin í Vestmanna
Jarðvísindini handan oljuleiting; fyrireikingar til komandi oljuleitingarútbjóðingarumfør
Heri Ziska, Jarðfeingi
29. september
9.00 Fiskivinnuskúlin í Vestmanna
Gransking og skrásetingar í seyðahaldi í Føroyum
Rólvur Djurhuus, Búnaðarstovan
10.00 Fiskivinnuskúlin í Vestmanna
Æti og yngul á føroyska landgrunninum
Sólva Jacobsen, Havstovan
11.00 Fiskivinnuskúlin í Vestmanna (avlýstur vegna forfall)
Føroyar sum arktiskt øki
Jim á Horni, Jarðfeingi
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Er prutlið lógligt
Heilt nógv ungfólk velja at tuna síni prutl, so tey kunnu koyra skjótari, enn loyvt er. Tað er bæði vandamikið og ólógligt at tuna prutl. Ivast tú, um títt barn koyrir á einum tunaðum prutli, kanst tú kanna tað við at hyggja at hesum:
Útstoyt í bjørtum litum
Er útstoytið blátt, grønt ella reytt, kanst tú vera næstan vís/ur í, at tað er tunað. Flestu útstoyt eru nevniliga svørt ella silvurlitt.
Luftfiltur í bjørtum litum
Lóglig luftfiltur eru aloftast ikki litføgur. Hava luftfiltrini á prutlinum hjá tínum barni bjartan lit, er prutlið møguliga ólógligt.
Kanna motorin
Um tú vilt kanna, um prutlið koyrir ov skjótt, kanst tú seta prutlið á standaran, tendra motorin og spita upp. Eitt lógligt prutl ljóðar eitt sindur overvað, meðan ein ólóglig ljóðar ógvusligt og ilskt.
Gev gætur!
Tryggingin tekur ikki við, um eitt tunað prutl er í ferðsluóhappi.
Les um trygging og prutl.


text:
Uppskot um at samskipa tilboð til fólk við serligum tørvi
Løgtingsmál nr. 185/2011: Uppskot til samtyktar um samskipan av tænastum til føroyingar
við serligum avbjóðingum
Løgtingið heitir við hesum á landsstýriskvinnuna í almannamálum um – saman við landsstýrismonnunum
í heilsumálum, mentamálum og vinnumálum – í 2012 at gera og leggja fyri Løgtingið
frágreiðing um, hvussu vit til fulnar samskipa tænastur til føroyingar við serligum avbjóðingum,
fyri at veita eina so góða tænastu sum møguligt, herundir m.a. tryggja at føroyingar við serligum
avbjóðingum frameftir bara skulu venda sær til eitt stað fyri at fáa neyðugu tænastuna.
Viðmerkingar
Vit hava seinastu árini ment sernámsfrøðiliga økið. Enn er tó langt eftir á mál, áðrenn vit veita tað
samskipaða tilboðið, ið brúkarin hevur tørv á.
Settar eru á stovn nógvar ymsar tænastur tvørtur um aðalráð, tvørtur um stovnar og tvørtur um land
og kommunur.
Sera trupult er at fáa neyðuga yvirlitið hjá einstaka brúkaranum, og skal viðkomandi og/ella familja
og avvarðandi venda sær til ótalligar dyr, áðrenn komið er á mál við einum heildartilboði. Tí verða
somu upplýsingar ofta givnar og viðgjørdar fleiri staðni, og óneyðugt dupultarbeiði í stóran mun
framt. Hartil verður eingin persónlig menningarætlan ella uppfylging gjørd.
Neyðugt er, at brúkarar frameftir kunnu venda sær til eitt stað, ið samskipar øll viðurskifti vegna
brúkaran.
Á henda hátt verður tryggjað ein skjót og góð tænasta.
Samstundis kann størri samskipan tryggja størri samstarv tvørturum ymsu eindirnar. Hetta fer aftur
at bera við sær størri vitanardeiling, betri gagnnýtslu av førleikum, og at fleiri og betri tænastur
kunnu veitast.
Dømi um nakrar stovnar og tænastur, sum brúkarar í dag skulu venda sær til fyri at fáa
heildartænastu:
• Ráðgeving (Sernám íroknað fyrrverandi NSR-tænastur)
• Umlætting og ymsar stuðulsskipanir (Almannastovan/Nærverkið)
• Hjálpartól og ráðgeving (HTM – partur av Almannastovuni)
• Uppfylging, kanningar, greining v.m. (Landssjúkrahúsið, kommunulækni, Sernám)
• Stuðulsfólkatænasta til børn og vaksin (Nærverkið/Almannastovan)
• Dagrøkt/vøggustova/barnagarður (Kommunan)
• Fólkaskúlar kring landið, ið hava serstovur (t.d. autismu ella fjølbrek) (Kommunan)
• Skúlin á Trøðni og Rásin (Mentamálaráðið)
• Bústovnar og vardar bústaðir
• Verkstaðir (Nærverkið/Almannastovan)
• Vard størv (Ymiskt)
Nógv fíggjarlig orka verður løgd í ymsu økini, tó uttan at henda kemur brúkaranum so nógv til
góðar, sum hon hevði, um tænasturnar í størri mun vórðu samskipaðar.
Heimtøka av tænastum
Eisini verða í dag nógvir føroyingar sendir av landinum á hvørjum ári, tí neyðuga tænastan ikki
verður veitt í Føroyum. Í alt verða 43 mió. kr. nýttar í 2012 til hetta endamál.
Hóast tað altíð fer at vera tørvur hjá nøkrum at fara uttanlands, so fer við røttu samskipan av
tænastum at verða møguligt at kunna bjóða somu ella betri tænastur fyri somu játtan í Føroyum, tá
umræður tey flestu. Neyðugt verður tó, at stig verða tikin til at skapa hesi tilboð í verki, og skal
hetta tí eisini vera eitt mál hjá sernámstænastuni.
Arbeiðsbólk at gera uppskot
Fyri at røkka hesum málum verður mett rætt, at settur verður ein arbeiðsbólkur við umboðum frá
Almannamálaráðnum, Mentamálaráðnum, Heilsumálaráðnum, Vinnumálaráðnum, kommununum
og Meginfelag teirra brekaðu í Føroyum, ið umboðar 24 limafeløg, ið skal gera ítøkiliga frágreiðing
um og uppskot til, hvussu vit frameftir umskipa og samskipa tær eindir, sum í dag virka á økinum.
• Sameinda sernámstænastan skal ikki vera ein nýggjur stovnur afturat verandi, men skal fevna
um ein ella fleiri av verandi stovnum, umframt samskipa tvørtur um
eindir, sum virka í dag.
Sum mest synergi skal fáast tvørtur um tær eindir, sum verða.
• Sernámstænastan skal skipast soleiðis, at sum mest og best kjarnutænasta fæst til brúkaran og
sum minst fyrisiting – sum útgangsstøði innan samlaða verandi játtanarkarm.
• Sernámstænastan skal, við atliti til føroyingar við serligum avbjóðingum, og við brúkaranum í
miðdeplinum, samskipa – og í nøkrum førum fyrisita – eitt nú fylgjandi tænastur:
Greining (diagnosu)
Persónlig og lívslong menningarætlan, uppfylging og ráðgeving
Stuðulstænastan
Umlættingarskipan
Dagrøkt/vøggustovu/barnagarð
Fólkaskúla
Miðnámsskúla
Hægri útbúgving
Frítíðarvirksemi
Vard størv
Verkstøð
Bústovnar
Vardar bústaðir
Hjálpartól o.l.
Ráðgeving til brúkarar, familjur, avvarðandi, kommunur, skúlar, fyritøkur, landið v.m.
• Sernámstænastan skal eisini virka fyri ”heimtøku” av tilboðum, har hetta kann gerast betur í
Føroyum. Hetta við at menna og samskipa tænastur til føroyingar við serligum avbjóðingum –
børn, ung og vaksin – sum við fyrimuni kunnu fáa hesar í Føroyum, heldur enn at verða send av
landinum.
Møguligur kostnaður av hesum arbeiði skal rindast við, at Almannamálaráðið, Heilsumálaráðið,
Mentamálaráðið og Vinnumálaráðið í felag raðfesta tíð, orku og ávísa peningaupphædd til arbeiðið.
Hetta fer at verða ein skilagóð íløga í framtíðina, og avgjørt neyðugt, um ynskt verður at fáa skipað
almennu tænasturnar soleiðis, at sum mest og best synergi og tænasta fæst fyri tøka tilfeingið.
Vit ynskja einar Føroyar fyri øll
Tað gongur eisini spakuliga rætta vegin. Tó er spurningurin viðvíkjandi samskipan ein afturvendandi
trupulleiki, ið enn ikki er loystur.
Við hesum uppskoti til samtyktar kann Løgtingið seta gongd á eina ítøkiliga tilgongd fyri at veita
føroyingum við serligum avbjóðingum eina betri og meira samskipaða tænastu frameftir.
Hetta fyri at koma nærri málinum, at Føroyar skulu vera fyri øll.
Á Løgtingi, 29. februar 2012
Høgni Hoydal Kristina Háfoss Bjørt Samuelsen
Gunvør Balle Sirið Stenberg Páll á Reynatúgvu


text:
Orð og lag: Páll Oddur Lamain Rubeksen
Maðurin og lívið sita og deila eina øl.
Samdir játta teir allar sínar illgerðir.
Maðurin stólar ikki reiðiliga lívinum.
Og lívið heldur, at maðurin fer at gera av við seg.
Maðurin og lívið.
Maðurin fortelur, hvussu hann beindi fyri familjuni.
Og Lívið hyggur, sum um tað ikki trýr honum.
Og heldur, at hann lýgur.
Maðurin og lívið, teir eru bumsarnir á heimsins trom.
Teir, sum royna at flenna, meðan teir ganga við kroniskari gron.
Maðurin og lívið.
Giraffurin er maðurin við tí langa hálsinum.
Strussurin er maðurin við høvdinum undir sandinum.
Lívið leggur til merkis, at maðurin tykist ópálítiligur.
Leggur høvdið á blot, og varnast hvussu heitt, tað er.
Maðurin hyggur upp á lívið og sær, hvussu sveittin heglar av.
Hugsar við sær sjálvum, at nú er tað úti við mær.
Maðurin og livið.
Tekur gaffilin upp frá borðinum og ripar hann inn í síðuna.
Hvøkkur leyp á meg, og tað var tí, eg gjørdi tað.
Heldur tú enn eg!
Maðurin og lívið eru paradan til heimsins enda.
Teir eru tann seina tíðin, sum bíðar til okkurt fer at henda.
Maðurin og lívið.
Giraffurin er maðurin við tí langa hálsinum.
Strussurin er maðurin við høvdinum undir sandinum
Vælkomin til tað, vit kalla upprunan til lívið. X4Goym tekstin


text:
Setursskúla OyndafjørðSkrivað hevur André Frederiksberg Danielsen
Vit fara á setursskúla í Oyndafirði mikudagin 7. juni til hósdagin 8. juni.
Vit møta í skúlanum klokkan 08.00 og fara avstað umleið klokkan 09. Vit koma heimaftur hósdagin umleið kl. 16.
Spurnablað um hvør kann koyra....her
6. flokkur útferð til LeynavatnSkrivað hevur André Frederiksberg Danielsen
Jónatan v/familju bjóðar 6. flokki í føðingardag hjá honum týskvøldið 23. mai og mikudagin 24. mai við Leynavatn.
Frá mikudegnum til hósmorgunin er tað skúlin ið "orðnar" fyri. Av hesum vilja vit biðja tykkum taka (akkurát)100 kr við.
Vit fara av Strondum um nátturðatíð týskvøldið. Sjúrður og Sunnvá koyra fyrst. André koyrir um 19 tíðina.


text:
Býráðsfundur 27/10-2011 kl. 17.00
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Klæmint Østerø
Bjarni Kjeld
Arnfinn Langgaard
Karl Rasmussen
Kristian Gaardbo
Fríðbjørg Weihe
Hans Jákup Johannesen
Kári E. Jacobsen
Ikki møtt :
Karl Rasmussen
Klæmint Østerø
1.
J. nr. 541 – 10/00167 Góðkenning av spillivatnsætlanini fyri Runavíkar kommunu.
Tilmæli frá Teknisku deild:
Tekn. deild mælir til, at góðkenna spillivatnsætlanina, sum P/F S.M. Jacobsen hevur gjørt eftir áheitan frá kommununi. Ætlanin er eisini send Umhvørsvisstovuni.
TD mælir til at góðkenna spillivatnsætlanina, tó undantikið tíðarætlanina.
-Tekniska nevnd mælir til at taka undir við tilmælinum frá Teknisku deid.
-Býráðið hevur á fundi 27/10-2011 samtykt at góðkenna spillivatnsætlanina. Tó er tað ikki møguligt at fremja alla ætlanina innan tíðarfreistina.
2.
J. nr. 512 – 11/00161 Selmar Nielsen, arkitektar, Tórshavn søkja í skrivi dagf. 14/03-11 um byggiloyvi til 23 íbúðir á matr. nr. 1b í Runavík, sambært innsendum tekningum.
Tilmæli frá Teknisku deild:
TD mælir til at játta umsóknina við vanligum treytum, sum eru, at byggiloyvi stendur við í mesta lagi 2 ár.
-Byggi- og býarskipanarnevndin mælir til at taka undir við tilmælinum frá Tekn. deild.
Býráðið hevur á fundi 27/10-2011 samtykt at taka undir við Byggi- og býarskipanarnevndini.
3.
J. nr. 050 – 10/00028 Minnisvarði á Høgabóli.
“Varðin á Høgabóli” v/Jákup Lamhauge, Saltangará søkir í skrivi dagf. 19/10-2011 kommununa um at fíggja kostnaðin av at gera økið til standmyndina á Høgabóli, eftir skitsuætlan og kostnaðarætlan sum Teknistovan v/Eyðun Petersen hevur gjørt.
-Byggi- og býarskipanarnevndin mælir til ganga umsøknini á møti.
-Býráðið hevur á fundi 27/10-2011 samtykt at taka undir við ætlanini og at málið verður tikið upp í samband við viðgerðina av fíggjarætlanini fyri 2012.
4.
J. nr. 503 – 11/00558 Jarðarkeyp til útstykking í Saltangará.
Tilmæli frá Teknisku deild:
Tekn. deild skjýtir upp at leingja Hjallaveg smb. tekning df. 18/10-11, er víst hvar Hjallavegur ætlast at liggja, og hvussu ein útstykking kann gerast.
Jarðarkeyp v.m. er mett til uml. 2 mió. kr. og mælir Tekn. deild til at taka upp samráðingar um keyp av byggilendinum.
-Byggi- og býarskipanarnevndin mælir til at taka undir við tilmælinum frá Tekn. deild.
-Býráðið hevur á fundi 27/10-2011 samtykt at taka undir við byggi- og býarskipanarnevndini og at málið verður tikið upp í samband við viðgerðina av fíggjarætlanini fyri 2012.
5.
J. nr. 552 – 10/00533 Uppskot til fíggjarætlan fyri 2012 fyri Skálafjarðar Sløkkilið.
-Vinnu- og havnarnevndin mælir til at taka undir við uppskotinum til fíggjarætlan.
-Býráðið hevur á fundi 27/10-2011 samtykt at taka undir við Vinnu- og havnarnevndini.
6.
J. nr. 105 – 11/00530 Hondbóltsfelagið Tjaldur søkir um fíggjarligan stuðul til felagið, orsaka av fíggjarligu støðuni/trupulleikunum sum felagið er komið í.
Tilmæli frá Mentanardeildini:
Mentanardeildin mælir til, at býráðið letur eina eykajáttan, ið kann hjálpa Tjaldur á føtur aftur, eins og kommunan fyrr hevur hjálpt øðrum feløgum.
-Mentanarnevndin mælir til at játta umsókinia. Fíggjarnevndin mælir til at játta kr. 125.000 kr. í stuðli.
-Býráðið hevur á fundi 27/10-2011 samtykt at taka undir við Mentanarnevndini og fíggjarnevndini og veita ein fíggjarligan stuðul uppá 125.000,- kr.
7.
J. nr. 102 – 11/00543 Fyrsta viðgerð av fíggjarætlanini fyri 2012 fyri Runavíkar kommunu.
-Fíggjarnevndin gjøgnumgingið fíggjarætlan fyri øki 1 (skjal A) og uppskotini frá øllum nevndunum til fíggjarætlan fyri 2011 – sí yvirlit, skjal B.
Samsvar er ikki millum inntøkur og útreiðslur. Staðfestast kann, at hallið er 29,5 mió.
Um fimleikarhøllin verður lánsfíggjað, 13 mió, og sostatt hildin uttanfyri karmin, er talan um 16,5 mió.
Heitt verður á nevndirnar um at koma við sparingum, bæði í rakstri og íløgum til 2. viðgerð.
Mælt verður til at skattaprosentið verður óbroytt (22%) og at barnafrádrátturin fyri 2012 hækkar við 250 kr til 4.500 kr.
-Býráðið hevur á fundi 27/10-2011 samtykt at taka undir við fíggarnevndini.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Økispsykiatri í Norðstreymoy
19.10.2015
Í samband við virksemi hjá Økispsykiatriini í Norðstreymi, skipar Psykiatriski depilin fyri eini røð av fyrilestrum komandi mánaðirnar. Fyrilestrarnir verða í felagsskúlanum á Oyrabakka.
Ætlanin er, at skipa fyri 5 fyrilestrum, har fokus verður sett á sálarheilsu og sálarsjúk, hvørji eru eyðkennini, hvar kann ein venda sær og hvørja hjálp kann ein fáa.
Eins og við øllum øðrum sjúkum er umráðandi at fáa staðfest so tíðliga sum gjørligt, um talan er um sjúku, so viðkomandi kann fáa skjóta og rætta viðgerð.
Fyrsti almenni fyrilesturin umsálarsjúku og sálarheilsu, verður á Felagsskúlanum á Oyrarbakka hóskvøldið 22.oktobur kl. 19
Tormóður Stórá leiðandi yvirlækni og serlækni innan psykiatri á Psykiatriska deplinum, kemur at halda fyrilestur um evnið.
Høvi verður at seta spurningar og kaffi verður í steðginum.
Øll eru hjartaliga vælkomin
Økispsykiatriin/Psykiatriski depilin.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Tjóðsavnið ein nýggjur sjálvstøðugur stovnur
12-03-2018 - 12:18 - Jóanis Albert Nielsen
‘Tjóðsavnið' er navnið á nýggja stovninum, sum savnar, granskar og miðlar vitan um føroyska náttúru, mentan og søgu.
Í sambandi við at Søvn Landsins, sum fevndi um Landsbókasavnið, Landsskjalasavnið, Náttúrugripasavnið og Fornminissavnið, er farið í søguna er Tjóðsavnið vorðin sjálvstøðugur stovnur við egnum navni, samleika og endamáli.
Tjóðsavnið røkir nú uppgávurnar hjá gamla Náttúrugripasavninum og Fornminnissavninum. Nógvar verkætlanir eru í gongd og nýggjar ætlanir lagdar fyri framtíðina.
“Vit hava millum annað ætlanir fyri Skansan og um at gera eina stóra grindaframsýning. Vit fáast við gransking í kópastovnunum í Føroyum og grevstur á Velbastað og Sandi”, sigur Herleif Hammer, ið er nýggjur stjóri á Tjóðsavninum.
Sum nakað nýtt fer Tjóðsavnið at hava eina framsýning í miðbýnum í Havn, tá árliga serframsýning 2018 vitjar í Finsen á Mentanarnáttini 2018.
Almenn móttøka
Í sambandi við at nýggi stovnurin ”Tjóðsavnið” er vorðin til, verður almenn móttøka á Tjóðsavninum hósdagin 15. mars kl. 10 í framsýningarhølunum í Brekkutúni 6 í Hoyvík.
Á móttøkuni heldur landsstýriskvinnan í mentamálum røðu. Eisini verður greitt frá virkseminum og ætlanunum hjá Tjóðsavninum og frá nýggjari heimasíðu og grafiskum samleika.
Eisini verða forkunnugir lutir, sum eru komnir undan kavi í grevstrinum á Velbastað, sýndir fram fyrstu ferð nakrantíð.


text:
Í allarbestu kringvarpstíð, fyri klokkan átta í morgun, tá øll tjóðin lurtar, varð sagt, at føroyingum so líkt vóru bara fá handrit komin inn til hoyrispælskappingina hjá Útvarpinum.
Lagt varð afturat, at føroyingum so líkt fóru helst fleiri handrit at koma í postkassan í annaðkvøld, tá frestin var úti.
Ein útvarpsmaður og ein útvarpskvinna í bestu senditíð til tjóðina innan dagsins verk.
Hvat munnu tey meina við, tá tey siga føroyingum so líkt? Munnu tey telja seg sjálvan uppí, ella hugsa tey sum danskarar, ið ikki eru føroyingar, og tí hava eitt serliga guddómligt sjónarhorn at meta um og gera av - í passandi frástøðu?
Nei, eg bara meini so við, at nú hava tvey útvarpsfólk, sum til gerandis gera sær ómak at byggja eina Kringvarpstjóð í Útnorðuri, fingið Móðurmálsvirðisløn. Fyri tjóðarbygging í gerð og tanka. Fyrimyndarligt.
Men eins skjótt kann lagast niður.
Sum tá útvarpsmaðurin og útvarpskvinnan við ein munn siga "Sum føroyingum so líkt." Har fór 60 ára tjóðarbygging fyri bakka.
PS! Myndina tók eg leygardagin reyða á Tinganesi eftir at fólksins maður, Birgar, hevði vundið Merkið í húnar hátt.


text:
Í dag tyktist sum um summarið var komið til Havnar. Klárur himmal og ikki ein ond á Skálatrøð, har bátarnir spegla sær í Vestaru vág. Tað er triði mai og fyrstu ferð í ár, at eg siggi hitamátaran vísa tveysiffraði tøl, heilt upp í 13.
Æðurnar svambla framman fyri Westward Ho inni í summarheita krókinum við Høgu kei.
Bundnu bátarnir skyggja í øllum litum. Ístaðin fyri at vera til útróðrar, eru teir myndaevni hjá fyrstu ferðafólkunum, sum longu síggjast og hoyrast í býnum. Í ár koma 48 ferðamannaskip á Havnina. Tey plaga at verða førd ekspress í bussi út á bygd, so helst fara vit framhaldandi ikki at síggja nakað til tey í Havn.
Í summarhitanum luktar av olju, tað bráar á vágni, onkur hoyrist pumpa bátin, og aðrir starta motorin at hoyra um alt er klárt innan fyrsta summartúr út á fjørðin.
Ein gardinubátur kemur inn í Vágsbotn, vendur og leggur at. Hann órógvar stilla vatnið so til pass, at allir litir glógva av nýggjum í brotnu vatnskorpuni.
Undur Bryggjubakka eru stilass sett upp framvið flestu bygningunum, sum gera summarklárt. Arbeiðsmenninir glinta um kapp við teir umborð á Ran, sum liggur við Vestaru bryggju.
Ytst undir Bryggjubakka, heilt úti móti Tinganesi, liggur ein teinæringur, haldi næstan at tað er Royður, sum Kaj Hammer smíðaði í 2012. Í baksýni síggjast allir konteynarnir hjá Faroe Ship og teimum, sum lasta farm á bryggjuni.
Brúgvarnar eru tjóraðar og bundnar uppá kross, so tær ikki reka til havs meðan havnarmenn mála, drekka kaffi og gera bátarnar summarklárar.
Yviri við Strond síggjast uppankraðu farmaskipini, sum bíða eftir makreltjansi á fjørðinum. Frammanfyri eru hegn- og húsakonstruktiónir, sum helst hoyra til seyða- og gásahald hjá Júst.
Eitt gásapar fer eftir rygginum meðan seinrapartssólin lækkar, og Nólsoyarmyllurnar enn ikki mala.
Tvær likkur standa og ivast um tær skulu fara ella ikki, meðan Clash hoyrast spæla Should I stay or should I go umborð á frambygda Kaldbaksbátinum á fjørðinum.
Tað er so stilt, at alt hoyrist. Eitt varisligt suð av bilum í tí fjara, annars eingin larmur, hvørki av tyrlu ella klondykefarmarum úti á fjørðinum. Fylti vindvimpulin á tyrlupallinum stendur næstan stillur.
Heima á summarterrassuni, sum fyrstu ferð er opin í ár, hugna kiskurnar hjá Bjørg og Dánial sær í nýkomnu maisólini. Flekkuta honin er Findus og hin niðara gráa er Misja. Summarið er um at byrja.


text:
Hetta er nýggja Ung í Føroyum-plakatin, sum fer at mynda Ung í Føroyum 2018.
Silja Gotved Nielsen úr Havn hevur sniðgivið hana. Hon fær so eisini vinningin, sum er fyri 2000 kr í listatilfarið eftir egnum ynski.
Um vinnaran:
Silja er 24 ár, uppvoksin í Havn og útbúgvin arkitekt BA á The Royal Danish Academy of Fine Arts, School of Architecture í Keypmannahavn.
Í løtuni er hon búsitandi í Oslo, har hon starvast við landskabsarkitekturi og býarmenning. Aftaná eitt tíðarskeið í vinnulívinum fer hon í holt við seinna partin av útbúgvingini. Tilknýtið til bæði Føroyar, Danmark og Noregi hevur styrkt um áhugan fyri fagligt samarbeiði innan Norðurlond.
Hon hevur sjálv verið “Ung í Føroyum” og heldur at tiltakið hjá Norðurlandahúsinum er kveikjandi og mennandi og gevur íblástur til nýggjar og aðrar framtíðarmøguleikar.
Tað ber til at síggja fleiri stuttligar tekningar á instagram-síðuni hjá henni”nogetdugotved”
Plakatin verður nýtt at lýsa stevnuna kring alt landið.


text:
Tróndur Arge 07.02.2018 (17:57)
Alexis Sanchez: Bót og fongsulsrevsing
Alexis Sanchez er dømdur fyri skattasvik av sponsku mynduleikunum. Hann er dømdur at gjalda beint undir eina hálva millión krónur, umframt manglandi skattin, sum er áleið 7,5 milliónir krónur. Hartil hevur hann fingið ein dóm á hálvt annað ára treytaða fongsulsrevsing.
Les eisini: Skattasvik: Fyrst Messi - Nú Ronaldo
Í Spania er lóggávan soleiðis, at allar revsingar undir tvey ár, har lógarbrotið ikki hevur innihildið harðskap, sjáldan geva beinleiðis fongulsrevsing. Millum annað fekk Lionel Messi í 2016 ein dóm á 21 mánaðir, men skuldi ikki inn at sita. Soleiðis er eisini í hesum førinum við Alexis Sanchez, so leingi hann ikki brýtur lógina aftur.
Les eisini: Messi tapti kæruna
Í hesum førinum er talan um eina sak frá 2012 og 2013, har Alexis Sanchez skal hava fingið sær eina fyritøku í Malta, fyri at sleppa undan at gjalda skatt av sínum inntøkum. Núverandi Manchester United spælarin, spældi tá við FC Barcelona.
Fleiri spælarar og venjarar hava verið í rættinum í Spania fyri líknandi tilburðir. Millum teirra er Lionel Messi, Cristiano Ronaldo, José Mourinho, Javier Mascherano og Ricardo Carvalho. Sakin við Cristiano Ronaldo snýr seg um næstan 100 milliónir krónur.
29 ára gamli Alexis Sanchez, sum er úr Kili, hevur júst skift til Manchester United frá Arsenal. Bretskir miðlar meta, at hann fær eina vikuløn á áleið tríggjar til fýra milliónur krónur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Konventión hjálpir ikki føroyskum systrum í Italia
Tað er ikki í stríð við altjóða konventión um ættleiðing, at tvær systrar, sum eru ættleiddar til føroysk foreldur í Italia, ikki fáa automatiskan ríkisborgararætt. Hetta sigur danska stjórnin í svari til Sjúrð Skáale, fólkatingslim fyri Javnaðarflokkin. – Vit mugu góðtaka, at soleiðis er løgfrøðiliga støðan í løtuni, men tað merkir ikki, at hon eigur at vera so frameftir, sigur Sjúrður Skaale, ið ætlar at fylgja málinum upp.
Fríggjadagin 24. mars bar Sosialurin søguna um ørkymlandi støðuna, sum hjúnini Heidi og Regin Guttesen vóru komin í. Í 2013 byrjaðu tey ættleiðingartilgongdina og í 2015 gjørdust tvær systrar úr Filipsoyggjunum partur av familjuni. Familjan búði tá, sum nú, í Italia og síðani hava tey stríðst við at fáa til vega ríkisborgararætt til genturnar. Hetta vísti seg at vera sera trupult, hóast ættleiðingin varð góðkend í bæði Italia og Danmark.
Familjan fekk at vita, at um børnini vórðu ættleidd til Danmark í staðin, so høvdu tær fingið ríkisborgararætt automatiskt. Men av tí, at ættleitt varð til Italia, so skuldi søkjast um ríkisborgaraskapin á jøvnum føti við eitt nú flóttafólk. Familjan vendi sær millum annað til Sjúrð Skaale, fólkatingslim, ið gjørdi av at seta danska ráðharranum á økinum, Inger Støjberg, ein spurning um hendan trupulleikan.
Danska stjórnin hevur nú svarað, at tað eftir hennara tykki ikki er í stríð við altjóða reglur, at støðan er sum hon er. Samstundis leggur stjórnin áherðslu á, at børn í tílíkari støðu fáa serliga lagaligar treytir fyri ríkisborgararætti í mun til aðrar umsøkjarar.
- Hetta er løgfrøðiliga støðan hjá gentunum, og tað mugu vit so góðtaka. Men í mínari verð eigur hetta ikki at kunnað endurtaka seg. Eg fari tí at taka málið upp við stjórnina fyri at fáa eitt greitt svar uppá, um hetta veruliga eisini skal vera so frameftir, sigur Sjúrður Skaale.
Svarið kann lesast her
« aftur


text:
Les á heimasíðuni hjá Tórshavnar Kommunu greinina babyboom
Í hesari yvirskrift brúkar Tórshavnar kommuna hugtakið babyboom. Greinin er á heimasíðuni hjá kommununi sjálvari.
Lesið greinina og svarið uppgávunum, sum eru niðanfyri.
Uppgávur:
Hvat merkir babyboom? Hvør er upprunin til hetta heitið?
Hugsa tær, at tú og títt húski búgva á bygd og skulu flyta. Tit hava ikki gjørt av, hvar tit flyta. Á heimasíðuni hjá Tórshavnar kommunu lesa tit, at fólkatalið veksur. Hvønn týdning hevur tað fyri tykkara flyting?
Hvønn týdning hevur tað, at ein stór kommuna hevur eina virkna heimasíðu?
Farið í Listaskálan í Havn, har ein skúlatænasta er. Opið er allar dagar uttan mánadag. Biðið frammanundan um at síggja verkið Babyboom hjá Astrid Andreasen frá 1997. Per á Hædd hevur avmyndað verkið, sum sæst til høgru. Babyboom er stórt og mátar 258 x 159 cm.
Hvat er tilfarið, sum Babyboom er gjørt úr?
Skiftið orð um list og hvat, ið er list. Er hetta list? Minnist til at grundgeva. Grundið yvir heitið á verkinum. Hvat mann listafólkið hava ætlað við verkinum og heitinum Babyboom?


text:
1891-1953
Serge Prokofieff var russiskt tónaskald, føddur í Ukraine.
Hann las við musikkkonservatoriið í Moskva og varð liðugur í 1914.
Í 1918 fór hann úr Russlandi til USA og seinni til París í Frankaríki. Hann var giftur tvær ferðir. Fyrra konan var sponsk sangarinna, Lina Llubera, sum hann giftist við í 1923. Tey vóru seinni skild og hann giftist aftur við Miru Mendelson.
Prokofieff er ein av kendastu tónasmiðum í 20 øld. Hann hevur skrivað 7 symfioniir, balletttónleik, operatónleik, filmstónleik (saman við m.a. Eisenstein), verk fyri piano, kórverk og mangt annað.
Prokofieff doyði sama dag sum Jósef Stalin, og av tí at hann búði tætt við Reyða Torgið, har fólk kom at síggja Stalin, var trupult at bera hann út úr heiminum at jarðast. Til jarðarferðina vóru bara pappírsblómur tøkar, av tí at allar blómur fóru til jarðarferðina hjá Stalin. Eisini var tónleikurin ein bandað upptøka av jarðarferðarmarsjinum í Romeo og Juliu.
Serge Prokofieff liggur grivin í Novodevichy kirkjugarðinum í Moskva.
Nógvir tónleikarar hava brúkt ella hava latið seg inspirerað av tónleikinum hjá Prokofieff; m.a. Sting, Billy Joel, Emerson, Lake and Palmer og Muse.
Útgávur:
1992 Pætur og úlvurin
Heimasíða:


text:
- 1Share
Ert tú ein dugnalig eldsál, hevur heilsu- ella umsorganarfakliga útbúgving umframt leiðsluútbúgving og/ella leiðsluroyndir, so gleða vit okkum til at fáa eina umsókn frá tær.
Vit flyta júst í nýggj høli í Leirvík, har venjingar- og viðgerðarhøli, skrivstovur og starvsfólkarúm eru á sama stað. Miðstøðin røkir tænastur innan heimahjálp, sjúkrarøkt og endurvenjing. Á deildini starvast 14 starvsfólk, ið hava ymiskar praktiskar og fakligar førleikar og útbúgving innan t.d. sjúkrarøkt, heilsurøkt, heilsuhjálp, fysioterapi og ergoterapi. Arbeiðsøkið hjá Nánd eru bygdirnar: Undir Gøtueiði, Syðrugøta, Norðragøta, Við Gøtugjógv, Leirvík, Kambsdalur, Fuglafjørður og Hellurnar.
Sum deildarleiðari hevur tú ábyrgd av at samskifta við og rundan um borgaran, at leiða og býta arbeiðsuppgávurnar út á deildini umframt at vera við í vanliga arbeiðinum á deildini. Av fyrisitingarligum uppgávum kunnu nevnast: at gera arbeiðsætlan, at halda tillutaða fíggjarætlan og tillaga tænastur samsvarandi. Eisini verður tú sum deildarleiðari partur av leiðslu- og upptøkutoyminum hjá Nánd.
Vit sóknast eftir einum deildarleiðara, ið kann fyrihalda seg til fleiri støður samstundis, ið hevur eina tvørfakliga tilgongd til arbeiðið, og sum á jaligan og kveikjandi hátt kann leiða og menna starvsfólkabólkin og tænasturnar á deildini í tráð við visjónina hjá Nánd. Tú mást hava góð samstarvsevni, hava ans fyri at lurta og taka avgerðir, virða sjálvsavgerðarrættin hjá borgarunum og duga at skyna millum týðandi og minni týðandi viðurskifti. Tú mást hava trúgvan hugburð, hava førleika at fremja ásetingar hjá Nánd og duga at orða teg væl í skrift og talu.
Starvið hevur tilvísing til leiðaran og verður lønt sum deildarleiðari sambært sáttmála við avvarðandi fakfelag og verður at seta 1. apríl 2018 ella skjótast gjørligt. Hevur tú spurningar, ert tú vælkomin at ringa til Kristinu T. Larsen, leiðara, á telefon 730204, gerandisdagar klokkan 10.00-16.00. Umsókn, prógv, viðmæli og møguligar tilvísingar skulu sendast teldupostadressu: nand@eystur.fo og vera okkum í hendi í seinasta lagi týsdagin, 20. februar 2018 kl. 15.00. Samrøður verða gjørdar í viku 8.


text:
Áheitan til leiðsluna á LS
Í fjør heitti eg á Anniku Olsen, um at seta ein fyrispurning til
Sirið Stenberg um, LS hevði ætlanir at
uppsiga samstarvið við bróstaskurðlæknan Kristján Skúla Ásgeirsson, og svarið
frá Sirið Stenberg var, at samstarvið við Kristján Skúla Ásgeirsson fór at
halda fram.
Nú hoyrist millum manna,
at LS hevur uppsagt samstarvið við Kristján Skúla Ásgeirsson, sum nú í 8 ár
hevur tikið sær so fyrimyndarliga væl av føroyskum
krabbameinssjúklingum.
Sum fyrrverandi sjúklingur standi eg spyrjandi og ørkymlað, Hví verður tað ikki hugsað um okkum
sjúklingar? Hví skal tað ikki unnast okkum ta allarbestu viðgerð? Tað er ein
skelkur at fáa staðfest krabbamein og tískil skuldi stjórnin á LS unt okkum
allarbestu serfrøðina. Hvat er grundin til hesa ørvitisavgerð. Eitt argument er,
at krabbamein ikki skal viðgerðast á eini privatklinikk, sum Bróstamiðstøðin í
Reykjavík er. Tað er tað reina humbukk og ein undanførsla. Tað vóru sera góðar
umstøður fyri sjúklingin á klinikkini, ið
vóru beinleiðis heilsufremjandi. Eg vil at allar mínar
medsystrar fáa somu góðu viðgerð, ið eg havi fingið.
Vit hava verið so heppin, at havt ein tann
besta serfrøðingin á økinum og hann standa vit til at missa. Tað góðtaka vit ikki og vilja hava LS at lurta eftir
sjúklingunum!!
Hvør annar lækni gevur einum sjúklingi sítt tlfnr? Sjúklingurin
er altíð vælkomin at ringja alt samdøgrið til læknan, um tørvur er til tess.
Ímyndi tykkum, hvussu trygt tað kennist, at læknin altíð er til at fáa fatur á.
Tað kann ikki forklárast við orðum. Vit hava ein lækna á so høgum fakligum støði,
ið samstundis er so menniskjansligur, nærlagdur og fantastiska fittur.Tú ert ikki bert ein diagnosa,
tá tú situr yvirav honum. Hann sær teg sum eitt heilt menniskja og tekur atlit
til nettupp tín. Hann leggur líka stóra orku í sálarliga partin, at sjúklingurin
kemur heilskapaður ígjøgnum sjúkugongdina. Eitt annað ið kann leggjast aftrat
er, at læknin eisini er plastskurðlækni og tað merkir, at sjúklingurin sleppur
undan eyka skurðviðgerðum, fyri at rætta uppá tað kosmetiska.
Eg fari at heita á tykkum, at lurta eftir sjúklingunum, tí tað
eru teir, ið standa sum størstu tapararnir ið hesum málið, um tit uppsiga bestu
serfrøðina innan bróstkrabbamein.
Tórshavn 30.11.2017
Mary Antonsdóttir


text:
Gleðin er stór í dag í Suður Kurdistan, har stórur meiriluti atkvøddi fyri, at Suður Kurdistan gerst sjálvstøðugt ríki. Vallutøkan var um 78% og yvir 90% av fólkunum atkvøddu fyri uppskotinum. Føroyar eiga at viðurkenna fólkaatkvøðuna og ynski hjá kurdum um fullveldi.
Kurdar eru størsti fólkabólkur í heiminum, sum ikki hevur egnan stat. Kurdar merkja tann dag í dag avleiðingarnar av, at fremmanda fólk hava gjørt av, hvussu landamørk í Miðeystri síggja út, og av hesi orsøk eru kurdar sundurbýttir millum fýra lond; Irak, Iran, Sýria og Turkaland. Fólkaatkvøðan í Suður Kurdistan, ið enn liggur innanfyri Iraksku landamørkini, ber tó boð um eina bjarta framtíð, og vón um at kurdar um ikki so langa tíð kunnu savnast innan somu landamørk í egnum landi.
Kurdiska fólkið hevur egið mál, flagg, mentan og siðvenjur og ynski um at stovna egna ríki er stórt. Hetta eiga vit at virða. Kurdar ynskja at samráðast, men mótstøðan frá Iraksku stjórnini er hørð. Tí hevur tað stóran týdning, at vit viðurkenna fólkaatkvøðuna, soleiðis at støðan hjá kurdum gerst sterkari til samáðingar fyri framman.
Unga Tjóðveldið
Elsa Berg, forkvinna


text:
Tarabrosma livir, sum navnið sigur, í taranum. Hon hevur ymsar litir, alt eftir hvar hon livir, tó er hon oftast mynstrut brún og gul.
Hon hevur 9-13 eyðkendar døkkar blettir við ljósum kanti aftur eftir bakinum.
Sum onnur fiskasløg í taranum ansar tarabrosma væl eftir yngli sínum, og bæði kallfiskurin og kvennfiskurin ansar eftir tí.
Tá ið tarabrosma er liðug at gýta, ringir honin seg saman um eggini at verja tey. Kallfiskurin hjálpir til. Síðan skiftast fiskarnir um at ringja seg um eggini og verja tey, til tey eru klakt.
Fakta:
- Navn: Tarabrosma
- Longd: verður sjáldan longri enn 20 cm
- Aldur: 5 ár
- Livistaður: Í fjøruni í taranum, niður á 100 m dýpi um veturin
- Egg: 80-200


text:
2. Álitisfólk skulu hava neyðuga kunning um tiltøk, sum ætlanin er at fremja, og sum kunnu hava ávirkan á arbeiðsumstøður.
3. Arbeiðsgevarin og nevndin í avvarðandi yrkisfelag skulu hava skrivliga fráboðan um, hvør er valdur sum álitisfólk.
4. Álitisfólkið er umboðs- og tingingarfólk við arbeiðsgevaran ella umboðsfólk hansara og skal gera sítt ítarsta til, at arbeiðið fer siðiliga fram á arbeiðsplássinum.
Arbeiðsgevarin og álitisfólkið eiga í felag at fremja eitt gott samstarv á arbeiðsplássinum.
5. Partarnir eru samdir um at arbeiða fyri best møguligum trygdar-, heilsu- og trivnaðarviðurskiftum á arbeiðsplássunum.
Endamálið er at skapa trygd, trivnað og menning á arbeiðsplássunum og at stimbra áhugan hjá starvsfólkunum og leiðslu fyri teimum arbeiðsuppgávum, sum áliggja. Viðvíkjandi trygdar- og heilsuviðurskiftum verður víst til galdandi arbeiðsumhvørvislóg.
Leiðsla og starvsfólk skulu í felag miða eftir, at tey krøv, sum frammanfyri eru sett til heilsuumstøður og trivnaðarviðurskifti, verða rokkin.
Heilsu- og trivnaðarpolitikkur fyri arbeiðspláss.
Arbeiðsgevarar skulu bera so í bandi:
- At arbeiðsumstøðurnar eru soleiðis skipaðar, at minst møguligur vandi er fyri strongd millum arbeiðsfólkini
- At tiltøk verða framd, sum skulu tryggja gott samstarv millum leiðslu og arbeiðsfólk og millum arbeiðsfólkini sínámillum
- At happing ikki fer fram á arbeiðsplássinum
- At møgulig kærumál um heilsu- og trivnaðarviðurskifti beinanvegin verða tikin upp og verða viðgjørd millum leiðslu, álitisfólk og trygdarumboð
- At neyðug tiltøk verða framd fyri at bøta um viðurskiftini, um tað vísir seg, at tey viðurskiftini, sum nevnd eru frammanfyri, ikki eru nøktandi.
6. Álitisfólkið skal bera fram klagur og tilmæli frá arbeiðsfeløgum til arbeiðsgevaran ella, um hann ikki er at hitta, so til umboð hansara.
Álitisfólkið hevur eisini átalurætt viðvíkjandi ótrygd á arbeiðsplássinum, sí annars LØGTINGSLÓG NR. 70 FRÁ 11. MAI 2000 UM ARBEIÐSUMHVØRVI, SUM BROYTT VIÐ LØGTINGSLÓG NR. 18 FRÁ 8. MAI 2008
Og eisini hevur álitisfólkið átalurætt viðvíkjandi málum, sum nevnd eru í 5. petti.
7. Um álitisfólk, tá samráðing er farin fram, ikki er komið til eina loysn við leiðsluna á arbeiðsplássinum, sum starvsfólkini kunnu góðtaka, skal málið beinanvegin verða lagt fyri viðkomandi fakfelag.
Álitisfólk og starvsfólk kunnu ikki niðurleggja arbeiðið, fyrrenn nærri boð eru komin frá avvarandi fakfelag.
8. Álitisfólkið hevur rætt til at fáa frí at røkja uppgávur sínar sum álitisfólk. Skyldurnar hjá arbeiðsfólkinum skulu fremjast soleiðis, at tað tarnar framleiðsluni sum minst. Leiðslan skal skjótast til ber hava boð um fráveruna.
Í hesum føri, eins og tá leiðslan boðsendir álitisfólki um mál, sum hava við starvsfólk ella arbeiðsviðurskifti at gera, skal álitisfólkið fáa ta vanligu lønina fyri ta tíð, tað er úr arbeiði.
9. Uppsagnartíðin hjá álitisfólki er uppsagnartíð sambært høvuðssáttmálanum + 1 mánaði.
Uppsøgnin skal grundgevast og bert fremjast av ávísari neyðugari ørsøk. Stendst uppsøgnin av vinnuloysi, er sama galdandi fyri álitisfólk sum fyri starvsfólkini annars.
10. Verður ósemja um uppsøgn álitisfólksins, verður hon at viðgera eftir § 35 Stk. 3. Tekur slík ósemja seg upp, skulu feløgini beinan vegin taka upp samráðingar, áðrenn farið verður til gerðarrætt.
Fastheldur arbeiðsgevarin uppsøgn sína hóast gerðarrættaravgerð, sum gongur honum ímóti, ásetur gerðarrætturin tað endurgjald, sum hann verður at rinda álitisfólkinum.
Støddin av hesum verður at áseta eftir teim fyriliggjandi umstøðunum, men kann tó ikki setast til meira enn 3 mánaðarlønir sambært setanarskrivinum hjá viðkomandi.
11. Tiltaksfólk fyri álitisfólk, sum skal vera á staðnum, tá álitisfólk hevur forfall, skulu virka undir somu treytum og hava somu sømdir sum álitisfólkini.
12. Um so er, at starvsfólkini semjast um at velja eitt nýtt álitisfólk, kann slíkt val fara fram sambært punkt 3 frammanfyri.
13. Broytingar í hesi álitismannaskipan kunnu bert verða gjørdar í sambandi við sáttmálatingingar.
14. Um so er, at ivamál taka seg upp viðvíkjandi hesi skipan, verða tey at leggja fyri gerðarrættin sambært § 35 Stk. 3. í sáttmálanum millum feløgini.


text:
Orð og lag: Björn Afzelius
Týtt: Steintór Rasmussen
O, Juanita, hon var vøkur sum ein roði
Tá tey møttust í Madrid í farnu tíð
Fyri frælsi komu hundraðtals til landið
Eins og hann í bardaga og stríð
Juanita, fór á frontin við teimum
Og hennar glóð gav dirvi og gav vón
Hon sang við til gittarspæl um kvøldið
Um fólkið og ta framtið, sum hon um neyðugt
Gav sítt unga liv
O, Juanita, hann teg altíð fer at eiga
Tí í honum er ein partur enn av tær
O, Juanita, um hann ei teg kundi fáa
Vil hann minnast hvussu sterk og góð tú var
Teir máttu lúta fyri kúgandi fascistum
Hann við sút og trega slapp sær vekk
Og Juanita niðan fjøllini, hon flýddi
Hóast brøv onki svar frá henni fekk
Men ein vón livir millum gamlar hetjur
At tey ungu vilja føra teirra strið
Hann fekk vív, bæði synir og døtrar
Og meir og meir ein dreymur bleiv – Juanita
Og ein farin tíð
Til Barcelona fóru synirnir eitt summar
Á hotell til marglæti og sól
Eftir veitslu framvið strondini teir gingu
Seint á kvøldi, har ein eldri kona stóð
Teir høvdu prátað um seg sjálvar og landið
Og um pápan, sum ungur fór í stríð
Tá breyt hon av, segði: Hann eg havi elskað
Her vála tit og stuðla teim, hann var ímóti
Og váðaði sítt lív
So far avstað! Eg eri troytt av tykkar lótum
Hvat við frælsi – ei tit kveikja nakran brand
Tit burdu vita – tykkar útlendsku pengar
Bert forsøta teir, ið kúga hetta land


text:
Hóskvøldið 24. august spælir Elinborg Pálsdóttir útgávukonsert í Reinsarínum í Havn.
Elinborg er ein songkvinna úr Syðrugøtu, og í 2015 gav hon sína fyrstu útgávu út, sum kallast Spor. Ep’in var væl móttikin og síðani hevur Elinborg spælt nógvar konsertir kring landið, og fekk enntá heiðurin sum ársins live einstaklingur ella bólkur á FMA 2016.
Elinborg er nú aftur tøk við nýggjari útgávu, hesaferð er talan um eina nýggja EP, ið kallast ‘’Landið sum eingin sær’’ og eina vinyl, ið samlar báðar útgávurnar “Spor” og “Landið sum eingin sær” á hvør síni síðu á somu LP.
Høgni Lisberg, Allan Tausen og Hans Marius Ziska hava í felag lagt tonleikin til rættis. Ùtgávan er tikin upp í upptøkuhølunum hjá Høgna Lisberg við Gøtugjógv.
Jens L. Thomsen hevur miksað og Jan Eliasson hevur masterað’
Til útgávukonsertirnar hevur Elinborg hevur við sær, Per I. Højgaard Petersen, Allan Tausen og Hans Marius Ziska.
Konsertin byrjar kl. 20, og atgongumerki á 100 kr. fáast her
Elinborg hevur útgávukonsert – 2017/08/24
100,00 DKK
Product Description
Event Ticket
På lager
Product Description
Event Ticket


text:
Eirikur Lindenskov 02.07.2017 (13:33)
Minnast tey deyðu í ferðsluni í dag
Í dag minnast vit tey deyðu í ferðsluni, og síggjast nógv blómutyssi á vegunum – á støðum, har fólk eru deyð í ferðsluni. Síðani 2000 hava vit minst tey deyðu og tey, sum liva við missinum hendan fyrsta sunnudagin í juli.
Síðani minningardagin í fjør er ein deyð í ferðsluni sambært skrásetingunum hjá Ráðnum fyri Ferðslutrygd. Tað er vanlukkuligt at missa fólk í ferðsluni fyri eitt samfelag, og í einum lítlum samfelagi sum Føroyum, verða øll ávirkað.
Tíðliga í morgun fóru sjálvboðin, teirra millum limir í felagnum Føroya Ellisakfør, runt at leggja blómutyssi út, har ferðsluvanlukkur, sum hava kravt mannalív, hendu. Í kirkjum og samkomum verður evnið stundum tikið upp hendan dag.
Endamálið við tiltakinum er í fyrra lagi at fyribyrgja ferðsluvanlukkum og í øðrum lagi at fáa okkum øll at steðga á eina løtu og hugsa um tey, vit hava mist og tey, sum sita eftir.
At eingin skal doyggja ella fáa varandi mein krevur áhaldandi arbeiði frá fleiri síðum. At talið á deyðum hevur verið lækkandi seinastu árini, ger tað uppaftur meiri avbjoðandi at vísa á týdningin av miðvísum átøkum fyri tryggari ferðslu. Tess færri vanlukkur vit uppliva, tess størri er avbjóðingin at skapa minking.
Tiltakið er stuðlað av Ráðnum fyri Ferðslutrygd, fyritøkum og einstaklingum. Tað var Ingi Gunnarsson, sum fyrstu ferð í 2000 tók stig til at leggja út blómutyssi fyri á stillføran hátt at minnast tey, ið lótu lív á føroysku vegunum. Hann samskipar framhaldandi tiltakið í samstarvi við sjálvbodna arbeiðsmegi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jan Müller
07.03.2018 - 15:51
Heimsins størsta oljufelag, ExxonMobil, ger nú greitt, at tað ætlar sær ikki at halda fram við sínum oljuvirksemi í Arktis. Felagið sigur, at tað fer at gevast við einum ”joint venture” samstarvi við russiska felagið Rosneft, og at felagið harvið heilt fer at gevast við leiting eftir olju í Arktis. Ein orsøkin er tann, at amerikanska felagið hevur mist nógv pengar og hevur havt eitt stórt undirskot av sínum arbeiði í russiska partinum av Arktis. Ein onnur orsøk kann vera tann, at USA hevur sett sanktiónir í gildi ímóti virksemi í Russlandi.
Við hesi avgerð missir Rosneft ein partnara, sum hevði kunnað verið við til at fíggja verkætlanir og veitt ekspertisu í menningini av tí næstu bylgjuni av russiskari oljuveiting sigur Samual Lussac frá analysufelagnum Wood Mackenzie.


text:
Vantandi barnaansing
Ert tú í tí støðu aftaná barnsburðarfarloyvi, at tú ikki fært títt barn ansað á dagstovni ella dagrøkt og í tí sambandi fært fíggjarligar trupulleikar av ikki at sleppa til arbeiðis, kanst tú venda tær til Almannastovuna fyri at kanna, um tú hevur møguleika fyri at fáa fyribils uppihaldshjálp. Umframt at lúka vanligu treytirnar fyri uppihaldshjálp, er tað ein treyt at barnið er skrivað upp til ansing við føðing. Eisini skal kommunan hvønn mánaða vátta, at tað í løtuni ikki er møguligt at útvega ansingarpláss.
Umframt at lúka vanligu treytirnar fyri uppihaldshjálp, er tað ein treyt at barnið er skrivað upp til ansing við føðing. Eisini skal kommunan hvønn mánaða vátta, at tað í løtuni ikki er møguligt at útvega ansingarpláss.
Umsóknarblað til uppihaldshjálp er at finna undir oyðubløð.
Dagført tann 03-09-2013


text:
Jólagrýta Frelsunarhersins
Í desembur skipar Frelsunarherurin fyri tiltakinum Jólagrýtan.
Jólagrýtan hevur í fleiri ár verðið til staðar í Tórshavn, har hon fyri tað mesta hevur staðið í handilsmiðstøðini SMS. Fyri mong, er Jólagrýtan eitt tiltak sum fær fólk í sannan jólahýr – fyri onnur merkir tað matur, heit klæðir – virðing.
Søgan um Jólagrýtuna
Í 1891 var fíggjarkreppa í USA. Ruth og Joe McFee vóru leiðarar í samkomuni hjá Frelsunarherinum, sum lá í fátækasta býarpartinum í San Francisco. Tey høvdu eitt brennandi ynski, um at hjálpa øllum teimum svongu, sjúku og arbeiðsleysu, sum tey vóru um, hvønn dag. Tey avgjørdu at skipa fyri jóladøgurða, men hvussu skuldu tey fíggja tiltakið?
Joe kom í tankar um, at hann, við eitt vegamót, hevði sæð eina grýtu til innsavnan av peningi, til góðgerandi endamál. McFee setti eina stóra grýtu á farstøðina við ferjuleguna, har nógv fólk ferðaðist millum bústað og arbeiðið hvønn dag. Á einari plakat skrivaði hann:” Haldið grýtuna heita”.
Sum mánaðurin leið, savnaðu tey somikið av peningi, at tey kundu borðreiða við jóladøgurða til 1400 menniskjur. Nú, fleiri enn 100 ár eftir at jólagrýtan sá dagsins ljós, er hon at síggja allastaðni kring heimin, har í Frelsunarherurin hevur sítt virksemi.
Jólagrýtan í Føroyum
Peningurin, ið kemur í grýtuna, fer til at hjálpa menniskjum alt árið og eisini til jóla. Peningurin verður brúktur til at keypa mat, klæðir og annað, ið fólk hava fyri neyðini.
Flest øll hava tað gott í Føroyum, men hjá teimum, ið stríðast fíggjarliga, økist pínan og sosialu avleiðingarnar av at mangla tað, ið tey flestu halda er ein sjálvfylgja, at øll eiga og hava. Hetta merkja vit væl í Frelsunarherinum. Aftaná føstu útreiðslurnar, vænta serliga barnafamiljum, tað ” lítla eyka” fyri at sleppa undan, at skula hugsa um fíggjarætlanina alla tíðina. Til dømis til jólar, har flestu okkara taka fyri givið, at man hevur pening til góðan mat og jólagávur.
Í 2015 góvu Føroyingar 102.000kr í jólagrýtuna, og tí var tað møguligt hjá Frelsunarherinum at veita jólahjálp til fleiri enn 100 menniskju. Eisini á henda hátt halda vit í Frelsunarherinum, at veruleikin fyri fleiri kann batna. Havandi hetta í huga, at hitin frá grýtuni kann gera tað, at kuldin, hjá teimum ið stríðast, víkir og frosturin bráðnar.
Takk fyri, at tú hjálpir okkum at hjálpa teimum, sum hava eina hjálpandi hond fyri neyðini í landi okkara.
Vit ynskja tykkum eini gleðilig jól og Harrans signing.


text:
Runavíkar Kommuna lýsir við hesum eftir bókavørði til Bókasavnið við Løkin.
Bókasavnið við Løkin hevur seinnu árini staðið frammaliga í myndini, tá um tiltøk og verkætlanir ræður, og sum leiðari av bókasavninum fært tú góðar møguleikar at mynda bókasavnið og virksemið í tí.
Bókasavnið við Løkin er staðsett í mentanardeplinum við Løkin, sum eisini hýsir Skúlanum við Løkin og Løkshøll. Bókasavnið við Løkin er eitt fólkabólkasavn, og er samstundis skúlabókasavn hjá Skúlanum við Løkin.
Lagt er tí upp til spennandi samstarv við ymsu mentanarstovnarnar við Løkin. Samstarvsfelagar eru m.o. Løkshøll, skúlin við Løkin og Visit Runavík.
Vit sóknast eftir einum bókavørði, sum brennir fyri kjarnuvirkseminum hjá bókasavninum og sum eisini hevur hug at gagnnýta karmarnar til mentanarvirksemi í breiðastu merking.
Tú ert útbúgvin bókavørður ella hevur aðra viðkomandi útbúgving og/ella royndir.
Starvið verður sett skjótast gjørligt. Talan er um fulltíðarstarv. Løn eftir avtalu.
Umsóknir til starvið sum bókavørður á Bókasavninum við Løkin skulu latast inn í seinasta lagi mikudagin 15. nov. 2017 umvegis heimasíðuna hjá Runavíkar kommunu, www.runavik.fo
Allar umsóknir verða viðgjørdar í trúnaði.
Hevur tú spurningar, ert tú vælkomin at venda tær til Sølva Reinert Hansen, mentanarleiðara, á tel. 221226 ella við telduposti til solvi@runavik.fo


text:
Tróndur Arge 14.05.2018 (16:00)
Kjak um danskarar á føroyska landsliðnum
Í sendingini “Fríkast”, sum Hondbóltssambandið ger, er spurningurin hesa ferð, um tað er í lagi at spælarar uttan føroysk ættarbond, skulu kunnu spæla á føroyska landsliðnum.
Síggj sendingina við at trýsta á pílin á myndini
Seinnu árini hava Nicklas Selvig og Peter Krogh spælt við føroyska landsliðnum. Nú er eisini málverjin hjá Neistanum, Nicholas Satchwell, úttikið til landsliðið. Hann er breti, men hevur danskt pass.
Í tí sambandi hevur verið nakað av kjaki um endamálið við føroyska landsliðnum, tá fleiri spælarar uttan føroysk ættarbond eru á landsliðnum. Ein samanbering hevur verið við Katar, sum beinleiðis hevur keypt sær eitt landslið.
Hevur ein spælari í danska kongaríkinum ikki spælt fyri eitt annað landsliðið (Danmark ella Grønland) seinastu trý árini, so kann viðkomandi spæla við føroyska landsliðnum. Hoyr Hall Danielsen úr Hondbóltssambandinum greiða frá.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Áki Bertholdsen 17.02.2017 (08:24)
Hvalbiartunnil: Nú bíða vit eftir eini avgerð
Tað er ein politisk avgerð, hvar nýggi Hvalbiartunnilin skal leggjast. Og nú bíða vit til tann avgerðin er tikin.
Tað sigur Armgarð Steinhólm, leiðari fyri deildini fyri undirstøðukervið hjá Landsverki.
Sum vit hava lisið í dag, er nu eitt nýtt uppskot lagt fram um, hvussu tunnilin skal liggjast. Eftir nýggja uppskotinum verður hann lagdur munandi longur úti í Trongisvági, men sostatt slepst undan teirri drúgvu brekkuni niðan ígjøgnum dalin.
Les eisini: Hetta er nógv tann besta loysnin
Men hetta ger so tunnilin nakað væl longri enn áður ætlað
Upprunaliga var talan um ein tunnil upp á 2.200 metrar, ið skuldi borast beint við núverandi tunnil. Men tað setti Hvalbiar Kommuna seg ímóti og tað endaði við eini semju, har tunnilin varð fluttur nakað væl longri út og her var talan um ein tunnil upp á 2.450 metrar.
Landsverk var farin undir at fyrireika hendan tunnilin, men nú er so enn eitt uppskot um eina nýggja linjuføring løgd fram, har talan er um ein tunnil, sum er beint yvir 3.000 metrar, men sum kemur út heilt niðri við viðarlundina í Trongisvági.
Avtalað er eisini ímillum kommununa í Hvalba, Tvøroyri, Landsverk, og landsstýrismannin í samferðslumálum, at hesin møguleikin skal kannast nærri.
Les eisini: Nú fáa vit at síggja, hvat ber til
Armgarð Steinhólm sigur, at tað er ein politiskur spurningur burtur av at gera av, hvussu tunnilin skal leggjast og nú bíða tey á Landsverki eftir teirri avgerðini, áðrenn farið verður víðari við fyrireikingunum.
Hendrik Old sigur, at eftir ætlan verður farið undir tunnilin einaferð seint næsta ár og at tað verður í 2019 og 2020, at tær stóru puljurnar av pengum verða settar av.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
30. juni 1983Nr. 70
Løgtingslóg um frítíðarundirvísing v.m., sum seinast broytt við løgtingslóg nr. 124 frá 10. december 2003
1. táttur.
§ 1. Frítíðarundirvísing v.m. er undirvísing og virksemi, sum verða boðin út eftir hesi lóg, ið er givin út sambært rammulóg fyri Føroyar um frítíðarundirvísing v.m.
2. táttur.
Almenn frítíðarundirvísing.
§ 2. Tann almenna frítíðarundirvísingin skal tryggja íbúgvunum í einari kommunu eitt fjølbroytt tilboð um undirvísing í teimum evnum, sum íbúgvarnir yvir 14 ár ynskja undirvísing í.
2. stk. Kommunurnar seta á stovn almenna frítíðarundirvísing sambært 1. stk. í einum vavi, sum er hóskandi eftir viðurskiftunum í kommununi.
§ 3. 1) Almenn frítíðarundirvísing skal lúka hesar treytir:
1) Undirvísingin skal standa øllum yvir 14 ár í boði,
2) undirvísingin skal vera løgd til rættis eftir eini ætlan, sum tryggjar, at givin verður ein verulig undirvísing við eini fjølbroyttari lýsing av evninum. Undirvísingin skal vera skipað hóskandi eftir evnunum,
3) undirvísingin skal fevna um í minsta lagi 20 tímar og í mesta lagi 120 tímar í hvørjum evni,
4) undirvísingin skal fara fram í egnaðum hølum við neyðugum útbúnaði,
5) lærararnir skulu hava neyðuga útbúgving fyri at kunna undirvísa í viðkomandi evnum.
2. stk. 1) Landsstýrismaðurin kann í serstøkum førum loyva frávik frá reglunum í 1. stk.
§ 4. Almenn frítíðarundirvísing kann skipast við sjálvstøðugari stovnseting av frítíðarundirvísing, við samarbeiði við aðrar kommunur, við ávísing til frítíðarundirvísing í øðrum kommunum ella við samarbeiði við aðrar undirvísingarstovnar ella felagsskapir.
2. stk. Tær einstøku kommunurnar hava skyldu til í tann mun, tað er pláss í góðkendum flokkum, at taka ímóti íbúgvum úr øðrum kommunum til frítíðarundirvísing eftir hesum tátti.
3. stk. 1) Landsstýrismaðurin kann góðkenna reglur um skyldu kommunanna eftir 1. og 2. stk.
§ 5. 1) Landsstýrismaðurin kann áseta almennar reglur um almenna frítíðarundirvísing.
2. stk. 1) Landsstýrismaðurin kann góðkenna reglur um innihaldið í undirvísingini, og hvussu hon kann verða løgd til rættis, her í millum avmarkingar í undirvísingarevnunum.
3. stk. 1) Landstýrismaðurin kann undir serligum umstøðum loyva ungfólki undir 14 ár at luttaka í frítíðarundirvísing eftir hesum tátti.
3. táttur.
Serstøk frítíðarundirvísing.
§ 6. Kommunurnar hava skyldu til í tí vavi, sum tørvur er á, at seta á stovn serstaka frítíðarundirvísing fyri íbúgvarar yvir 14 ár, sum fevnir um:
1) Royndarfyrireikandi undirvísing, sum eftir ynski hjá tí einstaka luttakaranum kann enda við góðkendari roynd ella próvtøku,
2) yrkiskenda undirvísing, sum miðar ímóti einum ávísum arbeiðsøki,
3) serundirvísing sambært § 5, stk. 3 í rammulógini.
§ 7. Skeiðini skulu lúka hesar treytir:
1) Undirvísingin skal standa øllum íbúgvum yvir 14 ár í boði,
2) undirvísingin skal verða løgd til rættis samsvarandi teimum ætlanum, sum eru ásettar fyri viðkomandi lærugrein ella evni,
3) undirvísingin skal vera ókeypis,
4) undirvísingin skal fara fram í egnaðum hølum við neyðugum útbúnaði,
5) lærararnir skulu hava neyðuga útbúgving fyri at geva viðkomandi undirvísing.
2. stk. 1) Landstýrismaðurin kann í serstøkum førum loyva frávik frá reglunum í 1. stk.
§ 8. 1) Lærarar á øðrum undirvísingarstovnum v.m. kunnu eftir nærri meginreglum, sum Landsstýrismaðurin ásetir, taka á seg ta í hesum tátti nevndu undirvísing. Skylduga undirvísingartímatalið læraranna á viðkomandi stovni kann verða niðurskorið samsvarandi.
§ 9. 1) Landsstýrismaðurin kann áseta almennar reglur um serstaka frítíðarundirvísing.
2. stk. 1) Landsstýrismaðurin kann góðkenna reglur um innihaldið í undirvísingini, og hvussu hon kann verða løgd til rættis.
3. stk. 1) Landsstýrismaðurin ásetir, um skylda kommunanna eftir § 6, 1. stk., skal lúkast við sjálvstøðugari stovnseting av undirvísing av hesum slagi, við samarbeiði við aðrar kommunur, við ávísing til undirvísing í øðrum kommunum ella til kommunalar skúlar v.m.
§ 10. 1) Teir næmingar, sum fáa undirvísing í samsvarandi lærugreinum í fólkaskúlanum ella á øðrum undirvísingarstovnum, kunnu bert luttaka í serstakari frítíðarundirvísing eftir hesum tátti við loyvi frá Landsstýrismanninum.
4. táttur.
Frítíðarvirksemi.
§ 11. Bý/bygdaráðið eigur at tryggja, at tað í einum vavi, sum er hóskandi eftir viðurskiftunum í kommununi, verður givið íbúgvunum eitt fjølbroytt tilboð um frítíðarvirksemi, sum skal vera fyri øll børn og ung undir 25 ár.
2. stk. Ein kommuna kann góðkenna, at fólk yvir 25 ár luttaka í frítíðarvirksemi eftir 1. stk. Hon kann somuleiðis góðkenna, at frítíðarvirksemi bert verður skipað fyri fólk yvir 25 ár.
3. stk. 1) Landsstýrismaðurin ásetir nærri reglur um innihaldið og vavið av frítíðarvirksemi eftir 1. og 2. stk.
5. táttur.
Høli v.m.
§ 12. Bý/bygdaráðið útvegar egnað høli ella uttandura pláss við neyðugum útbúnaði til frítíðarundirvísing og frítíðarvirksemi fyri íbúgvararnar.
2. stk. Skúlar, onnur egnað høli og uttandura pláss, sum tað almenna eigur, skulu vera til taks í einum vavi, ið er hóskandi og sambæriligt við nýtslu teirra annars.
3. stk. 1) Aðrir skúlar, høli og uttandura pláss, sum lands- og/ella ríkiskassin til rakstur og/ella bygging hava goldið lán og/ella studning til, skulu vera til taks í einum vavi, sum er hóskandi og sambæriligt við nýtslu teirra annars, eftir reglum, sum Landsstýrismaðurin góðkennir.
6. táttur.
Fyrisitingarligar reglur.
§ 13. 1) 2) Skúlaleiðarin ella annað fólk, ið hevur samsvarandi útbúgving, skal eftir nærri reglum, sum Landsstýrismaðurin hevur góðkent, leiða ta frítíðarundirvísing v.m., sum verður sett á stovn í kommununi eftir reglunum í hesi lóg.
2. stk. 1) 2) Um so er, at ein kommuna hevur fleiri skúlaleiðarar, so setir kommunan ein av skúlaleiðarunum ella annað fólk, ið hevur samsvarandi útbúgving, at taka sær av tí í stk. 1 nevnda verkevni. Landsstýrismaðurin skal góðkenna setanina.
3. stk. Eftir tilmæli frá tí í 1. stk. nevnda leiðara kann eitt bý/bygdarráð, eftir at tað hevur fingið ummæli frá skúlanevndini, seta leiðaranum eitt ella fleiri hjálparfólk, sum undir eftirliti leiðarans tekur sær av teimum verkevnum, sum eru løgd á leiðaran eftir 1. stk.
4. stk. 1) Landsstýrismaðurin kann áleggja einum bý/bygdarráði at seta leiðaranum eitt hjálparfólk. Setanin fer fram eftir teimum í 3. stk. nevndu reglum.
5. stk. 1) Landsstýrismaðurin góðkennir nærri reglur fyri tí virksemi v.m., sum tað í 3. stk. nevnda hjálparfólk kann útinna og eftirlitinum við tí.
6. stk. 1) Landsstýrismaðurin ásetir setanarkorini og lønina hjá leiðarum, hjálparfólki eftir § 13, 3. stk. og lærarum við frítíðarundirvísingina v.m.
§ 14. Bý/bygdarráðið og skúlanevndin hava skyldu at tryggja, at ásetingarnar í hesi lóg verða fylgdar.
2. stk. 1) Tær skyldur, sum bý/bygdarráðið og skúlanevndin hava eftir hesi lóg, kunnu eftir góðkenning Landsstýrismansins heilt ella lutvíst latast einum felagsskúlastýri og viðkomandi felagsskúlanevnd ella øðrum kommunalum felagsskapi upp í hendi.
3. stk. 1) Tær í 2. stk. nevndu skyldur, ið eru latnar til ein annan stovn, kunnu, um hetta er hentast og við góðkenning Landsstýrismansins, við 1/2 ára frest verða fluttar aftur til kommununa til byrjan av einum skúlaári.
§ 15. 1) Landsstýrismaðurin tryggjar neyðuga samskipan millum frítíðarundirvísingina v.m. eftir hesi lóg í teimum einstøku kommunum og millum hesa undirvísing v.m. og undirvísingina í øðrum undirvísingarstovnum.
2. stk. 1) Landsstýrismaðurin kann seta í verk landsumfatandi frítíðarundirvísing v.m.
§ 16. 1) Eftir teimum av Landsstýrismanninum ásettu reglum skulu kommunurnar á hvørjum ári senda inn ætlan um ta frítíðarundirvísing v.m., ið kommunan ætlar at fremja í komandi skúlaári eftir reglunum í hesari lóg.
7. táttur.
Studningsreglur v.m.
§ 17. 1) Kommunan ber allar útreiðslur til góðkenda frítíðarundirvísing v.m. eftir 2.-3. tátti í hesi lóg, um so er, at ikki annað er ásett í lóg ella reglum, sum Landsstýrismaðurin hevur góðkent.
2. stk. 1) Landsstýrismaðurin ásetir, í hvønn mun tær goldnu útreiðslurnar kunnu vera góðkendar sum studningsheimilaðar, eins og hon ásetir, hvussu útreiðslurnar skulu býtast millum tvær ella fleiri kommunur, um so er, at íbúgvararnir í eini kommunu luttaka í frítíðarundirvísing v.m., sum er fyriskipað og góðkend av øðrum kommunum ella stovnum.
3. stk. 1) Landsstýrismaðurin kann góðkenna almennar reglur um tey í 2. stk. nevndu viðurskifti.
§ 18. 1) Luttakarar í almennari frítíðarundirvísing eftir 2. tátti skulu rinda eitt gjald, sum landsstýrismaðurin hevur góðkent.
2. stk. Luttøka í serstakari frítíðarundirvísing eftir 3. tátti er ókeypis.
3. stk. 1) Luttakarar í frítíðarvirksemi eftir 4. tátti skulu sjálvir rinda ein part, sum landsstýrismaðurin hevur góðkent.
§ 19. Landskassin veitir studning til útreiðslur kommunanna til frítíðarundirvísing v.m. eftir hesi lóg.
2. stk. Studningurin er 50% av teimum studningsheimilaðu útreiðslunum til góðkenda almenna frítíðarundirvísing eftir 2. tátti og 100% av teimum studningsheimilaðu útreiðslunum til góðkenda serstaka frítíðarundirvísing eftir 3. tátti.
3. stk. Til frítíðarvirksemi eftir 4. tátti kann landskassin veita kommunum í mesta lagi 50% í studningi av teimum studningsheimilaðu útreiðslunum.
4. stk. 1) Landsstýrismaðurin kann góðkenna nærri reglur um, hvør skal bera útreiðslurnar eftir hesi lóg.
§ 20. Studningur eftir § 19 kann í mesta lagi verða nettoútreiðslur kommunanna til tey í 2.-4. tátti nevndu verkevni, tá byggiútreiðslur eru ikki tiknar við.
8. táttur.
Aðrar ásetingar.
§ 21. 1) Landsstýrismaðurin kann veita leiðarum og lærarum, sum luttaka í útbúgvingarskeiðum við atliti til frítíðarundirvísing v.m., allan ella lutvísan stuðul. Hann kann skipa fyri, at skeið verða hildin.
9. táttur.
Ásetanir um, nær lógin fær gildi v.m.
§ 22. Henda lóg fær gildi 1. august 1983.
2. stk. Kunngerð nr. 9 frá 22. januar 1931 um ríkisstudning til ungdóms- og kvøldskúlar í Føroyum, sbr. kunngerð nr. 276 frá 7. oktober 1935, fer samstundis úr gildi.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Semja um sakarmálið um bátahylin á Válinum
22.02.2011
Bygdarráðið í Vestmanna samtykti einmælt á fundi í kvøld, 22.02.'11 at taka undir við semjuni, sum borgarstjórarnir mæltu til. Semjan snýr seg í stuttum um, at sakarmálið um bátahylin á Válinum verður tikið aftur. Meiriluti í bygdaráðnum í Kvívík tók eisini undir við uppskotinum á bygdaráðsfundi mánakvøldið 21.02.'11.
Bygdarráðssamtyktirnar verða nú sendar sakførarunum, sum síðani boða Føroya Rætti frá, at kommunurnar eru samdar um at taka sakarmálið aftur.
Bygdarráðið í Vestmanna samtykti eisini á sama fundi ikki at fara í Hægsta Rætt við sakarmálinum um markatalsmarkið. Bygdarráðslimirnir halda, at ein væntað kommunusamanlegging ger málið minni týdningarmikið; markatalsmark millum markatalsbygdir í somu kommunu er ikki forðing fyri menning og útbygging. Harumframt heldur bygdarráðið, at tað er tekin um góðan samstarvstarvsvilja, at Vestmanna Kommuna ikki roynir sakarmálið í Hægsta Rætti.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Ja, nú fara svimjararnir longu mánadagin, og vit onnur nakrar dagar seinni. Útlitini fyri at fáa tíðindi heim úr Rhodos eru ivasom, og vit her á svimjing.com vilja tí heita á allar svimjarar og triathletar um endiliga at lata frætta tíðindi gjøgnum hesa heimasíðu, líka mikið hvussu banal tey kunna tykjast.
Kringvarpið fer óivað at senda frá Oyggjaleikum, bæði í útvarpi og sjónvarpi. Svimjisambandið lovar eisini at frætta frá sær, og kanska vit kunnu frætta okkurt eisini á almennu heimasíðuni hjá Oyggjaleikum á Rhodos. So tað almenna er faktiskt í ordan, men kanska tey her heima eisini ynskja eitt sindur av inside’ara-vitan, frá venjarum og svimjarum.
Tey sum skráseta seg sum brúkarar á svimjing.com, kunnu frítt skriva almennar frásagnir (tvs. tíðindi), blogg postar (dagbøkur) og forum evni. Øll kunnu viðmerkja. So ein dreymafrásøgn vildi til dømis verið at onkur av okkara svimjarum setti seg at skriva dagliga frá Oyggjaleikum, um hvussu tað gekst viðkomandi á leikunum.
Tað er rímiliga lætt at seta myndir inn í postarnar, og enn lættari bara at viðfesta tær. Stóri trupulleikin er sjálvsagt, um vit finna nakað brúkiligt internetsamband á leikunum, so at vit fáa skrivað heim. Og tí hesa áheitan, tí eg veit fyri meg; at eg skal út at leita eftir sambandi, til at fáa sent tíðindi heim.
Eg havi møguleika fyri at fáa sett skipanina soleiðis upp, at man bara skal senda ein teldupost til onkra ávísa adressu, til at fáa til dømis blogg postar á síðuna. Fari nokk at seta meg at fáa hetta at rigga nú í vikuskiftinum, um ikki ov nógv annað kemur í vegin. Tað snilda við tí er nevniliga ikki at man so kann skriva frá einum vanligum teldupost-forriti sum Outlook, men heldur at man tá kann skriva frá hesum nýggjaru fartelefonunum, sum hava møguleika at senda teldupostar. Man kann enntá taka myndir við fartelefonini, og so bara senda tær til eina adressu sum t.d. [email protected], til at fáa tær á heimasíðuna.
Men tað skal líkast setast upp fyrst.
Í øllum førum haldi eg at vit og onnur svimjiáhugaði høvdu verið ógvuliga glað fyri at kunnað fingið bæði almennar frásagnir frá Rhodos, og meira persónligar ‘dagbøkur’ frá svimjarum, venjarum og triathletum. Sjálvur eri eg ófatiliga spenntur uppá at hoyra hvussu umstøðurnar eru har suðuri, í hylinum og annars, longu nú týsdagin tá ið tit svimjarar eru komnir upp á pláss.
Latið frætta frá tykkum, líka mikið um tað verður her ella aðra staðni 🙂


text:
Um fyritøkan skal seljast
Um keyparar skulu vera áhugaðir í at keypa tína fyritøku, er tað umráðandi, at tú áhaldandi hugsar um at reka og menna fyritøkuna á skynsaman hátt til tess at tryggja eitt søluvirði.
Ein møguligur keypari brúkar ofta ráðgevar, t.d. grannskoðarar, at kanna virðið á fyritøkuni, ið áhugi er fyri. Tí er gott hjá tær at fáa greiðu á formligum viðurskiftum alt fyri eitt. Tú eigur tí at hava eina virkisætlan, har visión, missión, framtíðar møguleikar og váðar verða greinað. Eisini er gott at skriva virkisgongdir niður, soleiðis at vitan, royndir og virði verða skjalfest áðrenn eina møguliga sølu.
Rætti prísurin
Tað kann vera sera torført at meta um, hvør rætti prísurin fyri fyritøkuna er. Tí kunnu søgulig úrslit, marknaðarútlit og umrokning av framtíðarvinningi til nútíðarvirði geva eina góða ábending um prísstøðið. Ein góð meginregla er tó at hyggja at peningastreyminum í fyritøkuni, sum er ein uppgerð yvir inn- og útgjøld í einum ávísum tíðarskeiði. Her eigur sjálvandi at verða lagt upp fyri óvanligum inntøkum og útreiðslum av ymsum slagi.
Góð ráð til tín, ið umhugsar at selja
- Leita tær ráðgeving hjá ráðgeva, t.d. advokati ella grannskoðara til tess at fremja sølutilgongdina.
- Fyrireika teg væl, men ger sjálva sølutilgongdina so stutta sum gjørligt.
- Lat alt fara fram í størsta trúnaði, soleiðis at kundar, starvsfólk og onnur ikki kenna ótryggleika.
- Tryggja tær, at styrkirnar hjá fyritøkuna koma í ljósmálan í sølutilgongdini.
- Eru fleiri áhugaðir seljarar, er størri møguleiki fyri at fáa ein góðan prís fyri fyritøkuna.
- Hav peningastovnin við sum ráðgeva í tilgongdini, so tú veitst, at fíggjarligu viðurskiftini er í lagi.


text:
HM-kappingina í inniróðri verður í Boston 1. mars 2015
Dan Klein --- 03.12.2014 - 15:02
Leygardagin 29. november skipaði Róðrarsamband Føroya fyri úttøkukapping til HM-kappingina í inniróðri, sum verður í Boston 1. mars 2015.
Tilsamans 33 luttakarar, 25 menn og 8 kvinnur, høvdu boðað frá luttøku. Hesir vóru í aldrinum 15-55 ár. Ikki øll høvdu møguleika fyri at møta til úttøkukappingina. Tí avtalaði nevndin í RSF við hesi, at tey skuldu rógva testina áðrenn úttøkukappingina og síðani senda nevndini prógv um, at teinurin var rógvin.
Úttøkukappingin bleiv hildin í frálíka venjingarhølinum hjá Havnar Róðrarfelag. Nakrir áskoðarar høvdu leitað sær oman í neystið at hyggja og heppa á rógvararnar. Tað sást á monnum og kvinnum, at stórur spenningur var um, hvussu mundi fara at gangast ymisku luttakarunum og hvør mundi fara at sleppa við til Boston.
Luttakararnir vóru býttir upp í 3 bólkar. Ikki kann sigast annað enn, at allir luttakararnir løgdu alt teir áttu og meira afturat í at fáa eitt so gott úrslit sum møguligt. Og hetta eigur hvør einasti teirra stóra tøkk fyri.
Uttan tykkum hevði eingin kapping verið.
Tá kappingin var liðug, settu umboð fyri nevndina í RSF seg saman at finna fram til, hvør skuldi sleppa við til Boston. Hetta var ikki bara sum at siga tað. Nevndin hevði gjørt av, at luttakararnir til Boston-túrin skuldu finnast út frá tíð, hvørja plasering tíðin hevði fingið til Boston 2014, hvussu nógvir luttakarar vóru í teimum ymisku bólkunum til Boston 2014 og hvussu nógv nevndin helt, at hvør luttakari kundi betrast til 1. mars 2015.
Nevndarlimirnir komu at enda til ta niðurstøðu, at senda hesi fólkini til Boston:
Dánjal Martin Hofgaard 6:18,9 (nr. 5 av 77 til Boston 2014)
Toni Dam 6:27,5 (nr. 8 av 72 til Boston 2014)
Ingibjørg Thomsen 7:40,9 (nr. 13 av 49 til Boston 2014)
Annetta C. Eidesgaard 7:04,6 (nr. 14 av 151 til Boston 2014)
Jón Nónklett 6:19,9 (nr. 11 av 52 til Boston 2014)
Rannva Lava Olsen 6:53,6 (nr. 5 av 151 til Boston 2014)
Sigast skal, at tíðin hjá Dánjal Martin Hofgaard til úttøkukappingina var nýtt føroyskt met í lættvektsbólkinum hjá monnum. Hjartaliga tillukku við tí.
Nevndin í RSF fer nú at gera eina ætlan fyri, hvussu fyrireikingarnar til kappingina í Boston skulu vera.
Nevndin vil at enda takka øllum luttakarunum til úttøkukappingina so hjartaliga fyri teirra íkast til kappingina. Uttan tykkum var eingin kapping.
Eisini vil nevndin takka nevndini í Havnar Róðrarfelag fyri sera gott samstarv í samband við kappingina.
Við róðrarkvøðu,
Nevndin í Róðrarsambandi Føroya
02-12-2014


text:
Orð: O. J.
Lag: Tjaldur, ver vælkomið
1. Fischer, ver vælkomin heim til tín stað,
til fólkið, ið tú bardist fyri!
Vit vænta ein betri, ein ljósari dag,
eitt stýri við nógv størri virði.
2. Fischer, ver vælkomin, ver heiðraður her!
Tín heimbygd teg fagnar við gleði,
tú virdur vart høgt, men nógv meira vit nú
teg virða á framtíðardegi.
3. Fischer, ver vælkomin! Vit fagna teg øll,
tey smáu so væl sum tey stóru.
Títt minni vit goyma í allari tíð
og ei gloyma dagar, ið fóru.
4. Skrivast skal títt minni í Norðoya bók
um órættin stóra, teir gjørdu,
so ættirnar komandi gloyma ei tað,
at stýrið í fongsil teg førdi.
5. Hetta skrivast skal inn í Norðoya berg
– so satt, sum teir klettarnir halda –
við jarngrifli, meitli so fast høggast inn,
at hetta var Landsstýris valdið.
6. Fischer, ver vælkomin heim til tín stað,
til fólkið, ið saknað teg hevur,
til vinirnar trúgvu, til heimið tær kært
og alt tað, ið Harrin tær gevur!


text:
HITT OKKARA FLOKK
Bárður S. Nielsen
Formaður Sambandsfloksins
Um flokkin
Sambandsflokkurin varð stovnaður í 1906 og er ein demokratiskur og liberalur flokkur, sum virkar fyri eini støðugari, tryggari og frísinnaðari menning av Føroya fólki - búskaparliga, mentanarliga og stjórnarliga. Flokkurin gongur inn fyri, í ríkisfelagsskapi við Danmark, at reka ein framburðssinnaðan politikk á øllum økjum.
Sambandsflokkurin er eisini ein sosialt sinnaður flokkur, har dentur verður lagdur á góðar vælferðartænastur, rættartrygd o.a.
Sambandsflokkurin heldur, at ein vinnudrivin búskaparvøkstur er besta grundarlagið fyri einum sterkum samfelagsbúskapi, herundir inntøkum hjá tí almenna og dygdargóðum almennum tænastum.
Sambandsflokkurin er somuleiðis ein flokkur, sum heldur, at ríkisfelagsskapurin við Danmark er týðandi fortreyt fyri einum samfelag í menning. Flokkurin er einasti flokkur, sum fult gongur inn fyri Ríkisfelagsskapinum.
Sambandsflokkurin er ein av størstu politisku flokkunum í Løgtinginum og fekk 18,7% av samlaðu atkvøðunum ella 6.046 atkvøður til seinasta løgtingsval 1. september 2015. Í 2011 fekk Sambandsflokkurin 24,7% av atkvøðunum ella 7.546 atkvøður.
Sambandsflokkurin er eisini ein av størstu politisku flokkunum til fólkatingsval og fekk 23,5% av samlaðu atkvøðunum ella 5.496 atkvøður til seinasta fólkatingsval 18. juni 2015. Í 2011 fekk Sambandsflokkurin 30,8% av atkvøðunum ella 6.362 atkvøður.
Umboðanin á Tingi
Sjey flokkar eru umboðaðir á Tingi. Eitt eyðkenni fyri føroyskan politikk er, at hann gongur eftir tveimum ásum: einum tjóðskaparligum í spurninginum millum Føroyar og Danmark og einum hugmyndafrøðiligum frá vinstru til høgru. Føroyska flokkaskipanin hevur sín uppruna í teirri spjaðing, sum eftir 1900 kom í føroysku tjóðskaparrørsluna, ið tók seg upp í seinasta fjórðingi av 19. øld.
Um heimasíðuna
Politikkur snýr seg grundleggjandi um kjak og meiningarmyndarí. Heimasíðan hjá Sambandsflokkinum er eitt opið og demokratiskt torg, har limir eins væl og ikki-limir kunnu geva teirra meiningar til kennar.
Høvuðsendamálið við heimasíðuni hjá Sambandsflokkinum er, at henda virkar sum ein týðandi samskiftismiðil til at lýsa, hvat flokkurin stendur fyri politiskt, og skapa og menna samband millum veljaran, samfelagið og flokkin - brúgvabygging. Harafturat er endamálið, at heimasíðan kann verða við til at stuðla undir fólkaræðið, menna politisku mentanina og menna politikkin hjá flokkinum.
Heimasíðan kann eisini verða við til at styrkja politiska kappingarførið hjá Sambandsflokkinum.
Leiðslan vónar, at allir borgarar, sambandsveljarar, fjølmiðlar og aðrir áhugabólkar við hesum fáa ein effektivan samskiftismiðil til at fylgja við í, hvat hendir í flokkinum, um politisk mál og verkætlanir og politiskar meiningar.
Leiðslan væntar, at tingmanning, landsstýrisfólk, veljarafeløg og onnur sambandsáhuga fara at brúka heimasíðuna sum samskiftisamboð og vilja taka lut í politiska samfelagskjakinum við at skriva greinar, veita upplýsing o.a.
Vælkomin á heimasíðuna hjá Sambandsflokkinum!
Heimasíðan er í veruleikanum ein politiskur leikpallur
við politiskum drama og hendingum og ymiskum pallmyndum